qundao/data-zh-poetry huggingface dataset:
盂兰盆词十首·其十
作者：郑用锡
朝代：清
体裁：七言律诗

元都狮吼斗狰狞，𧉮犬重围破铁城。尘世收场皆傀儡，魔宫褫魄到公卿。四山宿草月将曙，满地纸灰铃有声。太息中原兵燹苦，烽烟十里水灯明。
盂兰盆词十首·其四
作者：郑用锡
朝代：清

钿影钗光土一邱，声声梵筴唤回头。有情眷属完婚嫁，绝代红颜是髑髅。百日成妖南岳障，千金酿祸绿珠楼。重泉莲步艰难苦，结得香花入袖不？
盆菊
作者：郑用锡
朝代：清

丛菊生荒园，何殊置榛莽；移植入乌盆，名流日相赏。物色出风尘，由来事标榜；乃知天所生，亦视人培养。
目力
作者：郑用锡
朝代：清

目力无多不似前，看花如雾更茫然。笑他秋水双瞳剪，我已劳劳七十年。
碧纱幮
作者：郑用锡
朝代：清

卐字围屏护碧纱，玲珑四面净尘沙。冰绡笼月疏偏密，雾縠疑烟静不哗。禅榻初醒孤枕梦，诗龛曾伴一灯花。好教容膝同酣睡，肯许罗浮纸帐誇。
示儿子
作者：郑用锡
朝代：清

喜惧亲年汝亦知，人生几见到期颐！情须称量心常泰，福要能消分自宜。一脉书香当振刷，百年门祚赖扶持。关心葵笋家家饷，西崦何堪待泽时！
示松儿
作者：郑用锡
朝代：清

男儿贵自立，弧矢昔所悬。相期在千古，不让今人前。我年三十六，一第幸登天。蹉跎犹自悔，兀兀嗟穷年。穷通虽有命，尔志当益坚。譬如登华岱，奋迹陟其巅。且披邺侯架，更著祖生鞭。光阴如过隙，转瞬难久延。桑榆收已晚，时逾境亦迁。门闾吾望子，勿复废钻研！
示长孙景南
作者：郑用锡
朝代：清

我昔当尔岁，小技尚未售。尔年方十七，已作泮宫游。今兹二十一，年富力更优。天姿或可造，勿与庸俗俦。所居好恬静，落落迥不犹。期保千金体，心气归和柔。此是养生诀，并为学业谋。传薪今赖尔，力穑当有秋。
禁米运出口
作者：郑用锡
朝代：清

救邻宜惠籴，王政已推详。深愿舟多泛，其如户鲜藏。取鱼愁竭泽，割肉笑医疮。为语关津客，防饥念故乡。
秋屐
作者：郑用锡
朝代：清

楚岸行吟杜老身，劳劳足茧叹风尘。空山落叶霜天滑，过雨苍苔石晕新。能著一生真厚福，莫令群犬吠诗人。淮淝草木萧条日，折齿归来说破秦。
秋砧
作者：郑用锡
朝代：清

白帝城高风又霜，声声乱？为谁忙？空山明月千家梦，深巷寒更十指僵。留得商音生片石，悄无人语答孤螀。年来又累催刀尺，万里天涯远寄将。
秋砧
作者：郑用锡
朝代：清
体裁：七言律诗

白帝城高风又霜，声声乱𥐭为谁忙？空山明月千家梦，深巷寒更十指僵。留得商音生片石，悄无人语答孤螀。年来又累催刀尺，万里天涯远寄将。
秋笛
作者：郑用锡
朝代：清

惆怅何人更倚楼，楼空人去两悠悠。此间可许胡床据，有曲曾从大内偷。夜色空庭真似水，天涯落月尚如钩。梅花莫诉当年恨，迁客西来有李侯。
秋钟
作者：郑用锡
朝代：清

如水霜华月落时，丰山消息莫迟迟。楼头梳洗人初懒，饭后阇黎壁有诗。万事即空都似梦，三生同听总相思。啼乌犹是枫桥路，渔火孤舟话别离。
秒夜感怀
作者：郑用锡
朝代：清

秋色平分日，园亭迹渐稀。风凉时入榻，露冷夜侵衣。萤火流三径，虫声唧四围。况当人意懒，旅雁月明归。
童子普
作者：郑用锡
朝代：清

寸魂尺魄竟丛丛，普施彭殇一例同。知否草元亭下路，童乌今日哭秋风。
籋云将归里应秋试
作者：郑用锡
朝代：清

红雨飞残日又晴，铅华一洗本天成。初开玉佩江干梦，新剪冰绡竹外明。沅水美人双鬓缟，天台仙子五铢轻。可怜靧面重重恨，留与梨花订此生。
红梅
作者：郑用锡
朝代：清

已过东篱菊傲霜，何来冷艳衬红妆！万株偏带胭脂色，一赋犹留铁石肠。垂老生涯归独鹤，迎年花事问寒螀。应教纸帐重重护，第一春风绛幔香。
红梅
作者：郑用锡
朝代：清

腊至春还早，红梅次第开。施朱妆点额，索笑醉含腮。映雪何人瘦，经霜为汝催。绮窗深爱护，欣占百花魁。
罗兼三自豫章归
作者：郑用锡
朝代：清

音书久已断文鳞，今日刀环幸再亲。一十三年沉苦海，二千馀里作劳薪。西江流水难销恨，南国归帆许问津。从此家乡长聚首，赢他遗骨瘗边尘。
羸卒
作者：郑用锡
朝代：清

桑乾负戟又葱河，万里奔驰两鬓皤。懒听军书徵姓字，强将病骨曳干戈。千山风鹤闻声惮，一辈沙虫奈老何！似此颓唐呼不起，淮阴无计将多多。
老来妇
作者：郑用锡
朝代：清

雁阵声中百卉彫，深丛叶叶逞红娇。浓妆可有秋娘妒，艳质偏于老圃饶。生似鸡皮年少日，啼残鹃血可怜宵。人情竞说春光好，如此容颜岂寂寥。
老来娇
作者：郑用锡
朝代：清

千红万紫斗繁华，独立西风对暮霞。羡汝经霜颜色好，一枝一叶胜如花。何须顾盼属东君，叶叶流丹映夕曛。偏向空山饶晚节，秋娘未许妒同群。
老来娇·其一
作者：郑用锡
朝代：清

千红万紫斗繁华，独立西风对暮霞。羡汝经霜颜色好，一枝一叶胜如花。
老来娇·其二
作者：郑用锡
朝代：清

何须顾盼属东君，叶叶流丹映夕曛。偏向空山饶晚节，秋娘未许妒同群。
自叹
作者：郑用锡
朝代：清

劳劳世事欲何为，自古名流志不羁。快意每耽丝竹肉，遣情或寄画书诗。迂拘似我全无用，懒拙教人共笑痴。只有一经聊独守，平生端未负须眉。
自叹
作者：郑用锡
朝代：清

晨星朋辈鬓皤皤，回首前尘一剃那。试看儿童都长大，始知人世阅来多。
自叹
作者：郑用锡
朝代：清

解组归来鬓渐皤，问年已觉六旬多。盛时早啖红绫饼，旧梦曾游瑞锦窠。子舍光阴留寸草，君恩重叠到岩河。名山事业传人在，未报涓埃愧若何！
自夏至冬，得痒疾，夜辄不寐
作者：郑用锡
朝代：清

莫道无关事，爬搔已切身。如何成小癣，竟夕大劳神。岂有形相隔，何曾技未伸？不胜虮虱感，下界耻称臣。
自解
作者：郑用锡
朝代：清

功名何必较赢输，一枕黄梁有若无。领取老庄齐物论，此中劳逸总悬殊。
自遣
作者：郑用锡
朝代：清

富贵祇归春梦婆，柴门无事日张罗。已成书癖消閒好，欲索枯肠奈老何！坛沾晨星同辈少，天涯今雨少年多。敢誇驽马途能识，聊对桑榆托浩歌。
自题拙稿
作者：郑用锡
朝代：清

一卷尧夫集，同为击壤声。雕虫嫌尚小，画虎恐难成。藉以娱衰老，奚堪起后生。他年投圊好，月旦任讥评。
自题泥塑小像
作者：郑用锡
朝代：清

绣丝平原公，铸金鸱夷子；传人或象形，自古乃有此。嗟予复何为，天地一蝼蚁。即令面目真，不过土偶耳。敢云年七旬，矍铄差堪喜。珍重执简编，所期在后起。兀坐弥勒龛，玻光绝尘滓。勉从儿辈请，岂曰前贤比。研媸本天成，慎修凭一己。悠悠千载后，谁臧与谁否。
舂槟榔
作者：郑用锡
朝代：清

生长蛮烟瘴雨乡，非关消食馈槟榔。可怜衰齿全无用，薄味仍须借汝尝。
苦雨
作者：郑用锡
朝代：清

年华初度已清明，阴雨连旬尚未晴。麦饭纸钱人上冢，提壶布谷鸟催耕。可怜柳絮飞仍坠，又值秧针插未成。为祝东皇香自爇，莫教物候误苍生！
草堂题壁
作者：郑用锡
朝代：清

我欲游名山，此地无峻岭。祇此一亩园，规画亦井井。编篱藉筼筜，薙草辟蛙黾。茅屋三两间，已足供游骋。人生易百年，转移在俄顷。何如此小住，朝夕今以永。池塘春雨痕，花坞夕阳影；数弓虽不廓，颇亦称胜景。
荏苒
作者：郑用锡
朝代：清

荏苒光阴已七旬，依然牖下若吟身。得归闾里原为福，能守田园敢说贫？缄口不谈阿堵事，抚怀自愧葛天民。如何结习留文字，犹有青灯未了因。
荐阶茂才小饮北郭园赠诗，和原韵四首
作者：郑用锡
朝代：清

幸逢孔李属通家，难得英龄富五车。愧我鬓丝添作雪，羡君手笔梦生花。多时蠖屈才逾壮，此去鹏抟路岂赊！自古晚成原大器，一杯相属莫咨嗟。功深面壁已多年，一梦邱迟碎锦妍。文选维摩承祖德，法书萧寺继前贤。莲花入幕称佳士，鹤氅同舟望若仙。曾伴词曹星使出，天涯衣钵待人传！丘园养拙拜经神，敢比躬耕郑子贞！懒扫门庭留鼓吹，曾携杖履近星辰。林泉有梦依天上，文学何缘托海滨。幸遇足音空谷贲，多君不薄退休人。七年书剑感飘零，今日相逢水上萍。折柬相招来旧雨，衔杯无语怅晨星。才如曲逆贫非病，人是次公醉亦醒。此别为君操左券，应从千佛列名经。
荐阶茂才小饮北郭园赠诗，和原韵四首·其一
作者：郑用锡
朝代：清

幸逢孔李属通家，难得英龄富五车。愧我鬓丝添作雪，羡君手笔梦生花。多时蠖屈才逾壮，此去鹏抟路岂赊！自古晚成原大器，一杯相属莫咨嗟。
荐阶茂才小饮北郭园赠诗，和原韵四首·其三
作者：郑用锡
朝代：清

丘园养拙拜经神，敢比躬耕郑子贞！懒扫门庭留鼓吹，曾携杖履近星辰。林泉有梦依天上，文学何缘托海滨。幸遇足音空谷贲，多君不薄退休人。
荐阶茂才小饮北郭园赠诗，和原韵四首·其二
作者：郑用锡
朝代：清

功深面壁已多年，一梦邱迟碎锦妍。文选维摩承祖德，法书萧寺继前贤。莲花入幕称佳士，鹤氅同舟望若仙。曾伴词曹星使出，天涯衣钵待人传！
荐阶茂才小饮北郭园赠诗，和原韵四首·其四
作者：郑用锡
朝代：清

七年书剑感飘零，今日相逢水上萍。折柬相招来旧雨，衔杯无语怅晨星。才如曲逆贫非病，人是次公醉亦醒。此别为君操左券，应从千佛列名经。
荐阶赠诗，再和元韵二首
作者：郑用锡
朝代：清

谁能只手挽狂澜，莽莽乾坤醉里看。绛帐十年吾已老，青毡一领汝犹寒。得供菽饱知非易，说到薪传大是难。千古几人能述作，文章我愧尚推韩。如此头颅唤奈何，蚕丝到老已无多。聊同蚓吹重泉出，敢许蛙鸣两部歌。自笑桑田容我适，无端铁砚课孙磨。诗书且领清閒福，日月凭他似掷梭。
荐阶赠诗，再和元韵二首·其一
作者：郑用锡
朝代：清

谁能只手挽狂澜，莽莽乾坤醉里看。绛帐十年吾已老，青毡一领汝犹寒。得供菽饱知非易，说到薪传大是难。千古几人能述作，文章我愧尚推韩。
荐阶赠诗，再和元韵二首·其二
作者：郑用锡
朝代：清

如此头颅唤奈何，蚕丝到老已无多。聊同蚓吹重泉出，敢许蛙鸣两部歌。自笑桑田容我适，无端铁砚课孙磨。诗书且领清閒福，日月凭他似掷梭。
落叶二首
作者：郑用锡
朝代：清

凄迷莫辨路西东，古木萧萧度塞鸿。入世何人不易节，出山几辈免飘蓬！满阶月冷苔无迹，一夜霜高泪欲红。终是托根未牢固，敢将摇落怨秋风？叠叠重重万里沙，高音四起乱筝琶。空山落月惊寒蟀，孤驿斜阳数暮鸦。自古落花不返树，几时飞絮得成家？遥怜湖海飘摇子，离合关心天一涯。
落叶二首·其一
作者：郑用锡
朝代：清

凄迷莫辨路西东，古木萧萧度塞鸿。入世何人不易节，出山几辈免飘蓬！满阶月冷苔无迹，一夜霜高泪欲红。终是托根未牢固，敢将摇落怨秋风？
落叶二首·其二
作者：郑用锡
朝代：清

叠叠重重万里沙，高音四起乱筝琶。空山落月惊寒蟀，孤驿斜阳数暮鸦。自古落花不返树，几时飞絮得成家？遥怜湖海飘摇子，离合关心天一涯。
虎爪黄
作者：郑用锡
朝代：清

金精禀气异寻常，握爪般般色自黄。几展雄威啸空谷，独将劲节傲寒霜。九秋冷入山君梦，一醉催开寿友觞。好向东篱同把臂，悠然何必问柴桑！
虎邱泊船
作者：郑用锡
朝代：清

何处韶光好，轻帆泊虎邱。江山多胜迹，冠履尽风流。锦绣成花坞，烟云入酒楼。梵钟天欲曙，宝塔影初收。铸剑终腾气，谈经可点头。瓯评茶荈夕，碑护藓苔秋。片石千人坐，名泉第一幽。可中亭上月，独照古今愁。
虚名
作者：郑用锡
朝代：清

一生尽博此虚名，经济文章两不成。天亦曲全宽赋予，免教泯没度升平。
蛩声
作者：郑用锡
朝代：清

亭院萧条秋草生，孤灯四壁夜三更。从军有女思何苦，卒岁无衣懒亦惊。高枕最难将梦续，空阶况是欲天明。半间堂圮昏钟动，落叶江山漫战争。
蝉声
作者：郑用锡
朝代：清

独听宫槐寒雨晴，荒凉不似去年声。此心高尚原难饱，无口何缘解喜鸣。莫作化身中夜泣，争禁久客万愁生。劲风危露休呜咽，我亦头衔一例清。
补悼亡作十首
作者：郑用锡
朝代：清

伤心死别廿年期，往事依依泪暗垂。回忆深闺初待字，当时辛苦觅门楣。二八于归正及笄，钗荆裙布作山妻。记曾花下相携日，我亦淳于竟赘齐。竟谢繁华井臼操，多君晨夕独勤劳。草庐次第春风到，看取门前驷马高。添香夜夜理残篇，但祝儿夫早著鞭。人愿天从同一笑，黉宫长忆听钟年。食性能谙赖有君，南陔馐膳相夫勤。秋风一棹三山梦，戒旦鸡声尚汝闻。秋闱三度两春明，计日看登万里程。差喜泥金相慰藉，看侬甲乙榜题名。兰台走马正应官，惆怅临歧泪暗弹。祗为瘦躯愁汝病，别时容易见时难。频年药石觅参苓，瘦骨谁怜镜里形。却幸归田汝无恙，眼看儿子擢明经。一索充闾喜气盈，笄珈三度拜恩荣。如何西笑拈花去，未听儿曹奏鹿鸣。刹那五十一年身，营奠营斋更怆神。此去应无泉壤憾，鸾章新拜太夫人。
补悼亡作十首·其一
作者：郑用锡
朝代：清

伤心死别廿年期，往事依依泪暗垂。回忆深闺初待字，当时辛苦觅门楣。
补悼亡作十首·其七
作者：郑用锡
朝代：清

兰台走马正应官，惆怅临歧泪暗弹。祗为瘦躯愁汝病，别时容易见时难。
补悼亡作十首·其三
作者：郑用锡
朝代：清

竟谢繁华井臼操，多君晨夕独勤劳。草庐次第春风到，看取门前驷马高。
补悼亡作十首·其九
作者：郑用锡
朝代：清

一索充闾喜气盈，笄珈三度拜恩荣。如何西笑拈花去，未听儿曹奏鹿鸣。
补悼亡作十首·其二
作者：郑用锡
朝代：清

二八于归正及笄，钗荆裙布作山妻。记曾花下相携日，我亦淳于竟赘齐。
补悼亡作十首·其五
作者：郑用锡
朝代：清

食性能谙赖有君，南陔馐膳相夫勤。秋风一棹三山梦，戒旦鸡声尚汝闻。
补悼亡作十首·其八
作者：郑用锡
朝代：清

频年药石觅参苓，瘦骨谁怜镜里形。却幸归田汝无恙，眼看儿子擢明经。
补悼亡作十首·其六
作者：郑用锡
朝代：清

秋闱三度两春明，计日看登万里程。差喜泥金相慰藉，看侬甲乙榜题名。
补悼亡作十首·其十
作者：郑用锡
朝代：清

刹那五十一年身，营奠营斋更怆神。此去应无泉壤憾，鸾章新拜太夫人。
补悼亡作十首·其四
作者：郑用锡
朝代：清

添香夜夜理残篇，但祝儿夫早著鞭。人愿天从同一笑，黉宫长忆听钟年。
观孔雀屏
作者：郑用锡
朝代：清

天地有至文，精华无终秘。下及鸾凤姿，振采昭奇瑞。吉光片羽珍，雄雉翚飞异。罗浮五色蝶，更复献其媚。曷若孔家禽，锦簇娱人意。托产自炎方，离明九德萃。云海任行藏，丛篁寻位置。鸣向上下风，配以雌雄队。三年毛羽丰，莫漫轻相弃。胡为牢笼中，局促相拘系？饮啄即常充，逍遥若无地。讵知久便忘，驯习袪骄恣。有时遇晴笼，亦自鸣得志；矗立云母屏，展开画翣翅；金碧逞辉煌，一幅丹青绘。渐摇淅淅声，疑是骤风至。顾盼颇自雄，岂徒门户珥。纵未九苞齐，亦足居其次。
观物
作者：郑用锡
朝代：清

鲁鸡伏鹄卵，未可强越鸡。岂力有优绌，物性自不齐。我家双孔雀，能生不能伏。安得气成形，此理殊反覆。有鸡来相亲，煦煦何其仁！如何世间人，一体分越秦？
解嘲
作者：郑用锡
朝代：清

豪客与修士，志趣本异途。胡为相比例，毋乃天渊殊。谁肯安韦素，寂寞古为徒。让君有侠骨，挥霍千金娱。我惟苦面壁，积学十年馀。吾道足千古，何必较赢输！
警世
作者：郑用锡
朝代：清

人当入世初，便作呱呱哭；可知此一身，都为忧患伏。贫富虽不同，名利纷相逐。何人悟大造，有剥必有复。沧海变桑田，高岸成深谷。劳劳复奚为，天地如转毂。
警学歌者
作者：郑用锡
朝代：清

白雪阳春漫擅场，难逢顾误有周郎。须知鼓吹群经在，勿负金丝四壁藏。古乐好将虞典溯，淫声莫逐郑风狂。千秋谁解弦歌意，许汝彭宣到后堂。
论青鸟法
作者：郑用锡
朝代：清

吾岂异人情，尊生而贱死？不分地吉凶，但论人臧否。嗟彼堪舆家，群逞谋生技。愚者坠术中，指挥任所使。区区土一坏，千金弃敝屣。福利以惑人，罪魁此为始。在昔范公坟，万弩石齿齿；山灵倏变幻，朝天千笏倚。郭璞著葬经，天乃斩其祀。可凭不可凭，兴衰难尽恃。岂知相阴阳，冈原随所止；处处有佳城，何必誇奇诡。枯骨可荫人，生者胡为耳？一卷青鸟经，归根在天理。
诸侄入泮，作此勖之
作者：郑用锡
朝代：清

少年急求名，不妨苟为就。枉尺而直寻，勿安于媕陋。譬彼牛蹄涔，去浊存清溜。一勺虽无多，涓涓夜复昼。赴海纵大观，滥觞已非旧。斯言非尔欺，请以书座右。
诸君赠诗，作此答之
作者：郑用锡
朝代：清

纵得江郎笔，难生五色花。无端髭屡断，枉费手频叉。劳尔珠玑赠，增予瓦砾嗟。敢云诗律细，箸作称名家。
读东坡「无事此静坐、一日当两日」诗感赋
作者：郑用锡
朝代：清

一日清閒两日仙，人生何为名利牵！愚公移山智者笑，夸父追日时易迁！我今行年已七十，得过且过皆由天。坡公大笑应许我，此是一百四十年。
读书
作者：郑用锡
朝代：清

自笑前身一蠹鱼，白头仍向酉山居。千秋于我终乌有，万卷如今付子虚。祗此嗜痂留痼癖，忽将食蹠弃残馀。穷年兀兀无长策，不为功名亦读书。
读剑侠传题后四首
作者：郑用锡
朝代：清

一代虬髯客，栖栖逆旅身。生灵看日蹙，肝胆向谁亲？敝屣轻天下，风尘识美人。至今东海上，遗迹说千春。弃魏竟依刘，风霜淬镜秋。只身原蠛蠓，小技亦狝猴。生死于阗福，艰难蜀道忧。一鞭城北去，黑卫路悠悠！朱门深锁地，尨吠寂三更。疏网佳人脱，良宵好月明。此间难久住，如汝算多情。他日洛阳市，相逢卖药声。来去潞州道，登床盒竟偷。多才偏女子，如梦尚公侯。因果前身事，干戈一夜休。阮咸歌别后，凄断木兰舟。
读剑侠传题后四首·其一
作者：郑用锡
朝代：清

一代虬髯客，栖栖逆旅身。生灵看日蹙，肝胆向谁亲？敝屣轻天下，风尘识美人。至今东海上，遗迹说千春。
读剑侠传题后四首·其三
作者：郑用锡
朝代：清

朱门深锁地，尨吠寂三更。疏网佳人脱，良宵好月明。此间难久住，如汝算多情。他日洛阳市，相逢卖药声。
读剑侠传题后四首·其二
作者：郑用锡
朝代：清

弃魏竟依刘，风霜淬镜秋。只身原蠛蠓，小技亦狝猴。生死于阗福，艰难蜀道忧。一鞭城北去，黑卫路悠悠！
读剑侠传题后四首·其四
作者：郑用锡
朝代：清

来去潞州道，登床盒竟偷。多才偏女子，如梦尚公侯。因果前身事，干戈一夜休。阮咸歌别后，凄断木兰舟。
读易示诸儿
作者：郑用锡
朝代：清

五经众说郛，惟易汇众理；道通月窟中，义蕴天根里。嗟彼读易者，不过混沌耳。不知先后天，图自羲文始；爻词彖象系，周公及孔子。彖以括其全，爻各随所视。三百八四爻，取象皆虚拟。其间德位时，当须判臧否。承乘兼比应，毫发难差徙。吉凶同悔吝，佔词辨由起。二五位居中，论正或未是；惟中能兼正，馀虽正莫比。互卦与错卦，旁通悟其旨。一阴复一阳，变化无涯涘。何人执此编，一一穷原委；由浅而及深，幸勿踰前轨。
读籋云诗寄赠
作者：郑用锡
朝代：清

卓荦英才愿未偿，饥驱无力赴名场。长途屡蹶蹉羸马，修脯无多渐饩羊。挟策能伸三寸舌，忧时空结九回肠。匡庐啸咏终何补？恐有旁人笑汝狂！
谐言
作者：郑用锡
朝代：清

取士贵得真，勿徒事弋获！如何朝拔尤，及暮又改易？岂比水淘沙，抑或风退鹢？一言戒尔曹，光阴毋弃掷！秀才天下任，斯为万里程。乃今忘远志，藉此以谋生。千金不足惜，一得已自荣。忽忽穷途哭，何心誇利名！薰莸原异器，彼此各分途。奈何沽名者，昂然七尺躯；青蝇附骥尾，一旦同驰驱。有谁能鸣鼓，诧曰非吾徒！
谐言·其一
作者：郑用锡
朝代：清

取士贵得真，勿徒事弋获！如何朝拔尤，及暮又改易？岂比水淘沙，抑或风退鹢？一言戒尔曹，光阴毋弃掷！
谐言·其三
作者：郑用锡
朝代：清

薰莸原异器，彼此各分途。奈何沽名者，昂然七尺躯；青蝇附骥尾，一旦同驰驱。有谁能鸣鼓，诧曰非吾徒！
谐言·其二
作者：郑用锡
朝代：清

秀才天下任，斯为万里程。乃今忘远志，藉此以谋生。千金不足惜，一得已自荣。忽忽穷途哭，何心誇利名！
败将
作者：郑用锡
朝代：清

登坛犹是汉嫖姚，垂首沙场马不骄。一付头颅知苟免，半生肝胆愧全消。惊弓欲避同飞鸟，解印无功纪插貂。莫笑于思曾弃甲，十年猿臂病无聊。
赏菊
作者：郑用锡
朝代：清

有菊当有诗，有诗当有菊。无菊诗何工，无诗菊亦俗。采采南山隈，清香愿盈掬；不见古高人，吟诗三往复。柴桑处士家，隐者花为族。
赠佐才侄
作者：郑用锡
朝代：清

适馆依然肮脏身，一枝可借岂愁贫。青云不坠心犹壮，白日频过气未伸。辙鲋斗升谁话汝，铗鱼来去久依人。堪嗟肉眼多同辈，肥瘠相看似越秦。
赠斯盛社同人
作者：郑用锡
朝代：清

磊落英姿正少年，诸君结社各翩翩。留松开径邀三益，种竹成林得七贤。壮志好登瀛海岛，文光齐射斗牛躔。积薪望汝能居上，联臂相期尺五天！
赠蓝田姻丈二首
作者：郑用锡
朝代：清

海疆借汝作干城，极北磺溪一柱擎。堪叹河山成浩劫，能令草木亦疑兵。貔貅在昔称威武，蛮触于今息战争。独向鸡笼山上望，摩崖大笔合书名。里闬相依谊最真，茑萝幸施倍情深。云泥虽隔欣联臂，风月何缘托比邻。君自虎罴称上将，我仍鸥鹭作閒人。请看玉树阶前立，稚子能文是石麟。
赠蓝田姻丈二首·其一
作者：郑用锡
朝代：清

海疆借汝作干城，极北磺溪一柱擎。堪叹河山成浩劫，能令草木亦疑兵。貔貅在昔称威武，蛮触于今息战争。独向鸡笼山上望，摩崖大笔合书名。
赠蓝田姻丈二首·其二
作者：郑用锡
朝代：清

里闬相依谊最真，茑萝幸施倍情深。云泥虽隔欣联臂，风月何缘托比邻。君自虎罴称上将，我仍鸥鹭作閒人。请看玉树阶前立，稚子能文是石麟。
达观
作者：郑用锡
朝代：清

月自有盈亏，水亦有潮汐；往来相循环，阴阳互为宅。惟人独不然，死归生是客。自少以及老，如同驹过隙。死者不复还，生者仅寄迹。修短况不齐，须臾成今昔。我独循至理，死生任所适。修身以俟之，圣贤语不易。
迂谈
作者：郑用锡
朝代：清

莫听迂谈笑口开，从来大匠费心裁。金防跃冶洪炉守，树盼参天土脉培。未必文章关口耳，谁云混沌属胚胎。读书万卷君须破，好仿昭明且筑台。
述德
作者：郑用锡
朝代：清

当知贻厥起寒儒，凿砚为田得食租。毕世俭勤尝薤韭，千秋俎豆盼枌榆。刊碑父老谈名姓，遗矱儿孙谨步趋。犹记弥留清白语，传家即此是良图。
述怀
作者：郑用锡
朝代：清

无端画饼愿空酬，忽忽馀生已白头。婚嫁幸完儿女债，田园谁足稻粱谋？成阴林木同名节，垂暮光阴等幻沤。富贵浮云随分好，微躯此外复何求？
送神迎神作
作者：郑用锡
朝代：清

阊阖鹓班玉笋联，如何诸佛亦朝天？云车风马家家送，卯酒辛盘度度虔。乞奏绿章香一缕，拈投杯珓酒当筵。邮程计汝无多日，只在新年接旧年。
送述安司马入郡
作者：郑用锡
朝代：清

长亭祖帐正归期，父老殷勤颂口碑。奈此多情争卧辙，那堪相送怅临歧！来曾何暮歌襦裤，去有馀思托赋诗。可是阳春留不得，万家壶酒拜旌旗。
遣闷
作者：郑用锡
朝代：清

蓬门寂寂久张罗，兀坐如僧奈老何！已分閒云容我懒，可怜短墨当人磨。春来欲访梅花讯，梦醒初听鸟雀歌。如此韶华聊自遣，敢云托体并山阿？
避债台
作者：郑用锡
朝代：清

纷纷叩阙索逋人，高筑危台不讳贫。堪笑一朝天子贵，头衔至竟亚钱神。
邻花居即事二首
作者：郑用锡
朝代：清

日月双丸弹，春秋一草庐。寄身无别业，退老此幽居。庭静花添韵，窗阴竹补虚。有时成午梦，亦自到华胥。机心忘已久，群鸟亦相亲。稻啄红鹦惯，笼开孔雀驯。匡床供鹤料，埽壁净咮尘。更有能言鸭，呼名代接宾。
邻花居即事二首·其一
作者：郑用锡
朝代：清

日月双丸弹，春秋一草庐。寄身无别业，退老此幽居。庭静花添韵，窗阴竹补虚。有时成午梦，亦自到华胥。
邻花居即事二首·其二
作者：郑用锡
朝代：清

机心忘已久，群鸟亦相亲。稻啄红鹦惯，笼开孔雀驯。匡床供鹤料，埽壁净咮尘。更有能言鸭，呼名代接宾。
郊居即事
作者：郑用锡
朝代：清

野处半郊城，西风淅淅声。晨钟兴废寺，夜柝短长更。深巷闻砧急，前村穫稻成。何当冠盖过，又作折腰迎。
酒衣二首
作者：郑用锡
朝代：清

衾天席地醉江乾，别有干坤酒国宽。千载知心剩红友，绨袍合赠故人寒。典尽金貂怯影单，垆头一醉不知寒。菟裘营向糟印老，衣被春风两袖宽。
酒衣二首·其一
作者：郑用锡
朝代：清

衾天席地醉江乾，别有干坤酒国宽。千载知心剩红友，绨袍合赠故人寒。
酒衣二首·其二
作者：郑用锡
朝代：清

典尽金貂怯影单，垆头一醉不知寒。菟裘营向糟印老，衣被春风两袖宽。
钟馗除夕嫁妹图二首
作者：郑用锡
朝代：清

堂堂如戟好髯须，一幅丹青嫁妹图。岂筮羲爻归帝乙，休教营室误黄姑。女萝山鬼三章曲，槐笏乌靴七尺躯。恰值桃符新换日，终南迎送有神荼。凤历新颁溯斗躔，七旬自是古稀年。河山两戒升平日，闻见四朝僻壤天。酒饮屠苏杯共醉，音调太簇律开先。遥知烽火今犹警，愿祝东南奏凯旋。
钟馗除夕嫁妹图二首·其一
作者：郑用锡
朝代：清

堂堂如戟好髯须，一幅丹青嫁妹图。岂筮羲爻归帝乙，休教营室误黄姑。女萝山鬼三章曲，槐笏乌靴七尺躯。恰值桃符新换日，终南迎送有神荼。
钟馗除夕嫁妹图二首·其二
作者：郑用锡
朝代：清

凤历新颁溯斗躔，七旬自是古稀年。河山两戒升平日，闻见四朝僻壤天。酒饮屠苏杯共醉，音调太簇律开先。遥知烽火今犹警，愿祝东南奏凯旋。
铁钱
作者：郑用锡
朝代：清

竟化铜山作铁钱，一文偿十百偿千。度支已告脂膏竭，阿堵无殊品质悬。如此六州真铸错，可怜九府欲通权。从今万选何人重，却对泉刀一黯然。
閒健二首
作者：郑用锡
朝代：清

古稀只隔一年期，矍铄全凭口福贻。傲骨本难腰委折，衰躯未藉杖扶持。名归画饼终何用，梦破炊粱敢自痴。造物予閒兼予健，老翁尚忆放翁诗。晚景真无一事娱，得邀閒健度桑榆。河山非昔交游少，朋辈无多笑语孤。每欲倾杯愁量窄，偶思对局怕棋输。不如还把残书看，到老依然是故吾。
閒健二首·其一
作者：郑用锡
朝代：清

古稀只隔一年期，矍铄全凭口福贻。傲骨本难腰委折，衰躯未藉杖扶持。名归画饼终何用，梦破炊粱敢自痴。造物予閒兼予健，老翁尚忆放翁诗。
閒健二首·其二
作者：郑用锡
朝代：清

晚景真无一事娱，得邀閒健度桑榆。河山非昔交游少，朋辈无多笑语孤。每欲倾杯愁量窄，偶思对局怕棋输。不如还把残书看，到老依然是故吾。
闰五月七日儿辈续祝生辰
作者：郑用锡
朝代：清

七旬逢七年，诞辰值七日；既三复以四，遇闰数更溢。七旬逢五月，五月正重午；更欣夏日长，天中节再午。嗟我岂蹉跎，汝欲将寿补。大笑语群儿，更番为起舞。二首与六身，测亥义亦古。假年傥学易，河洛可参数。
闻丁述安司马郡城购园亭，多植花木，亦分八景，书此寄之
作者：郑用锡
朝代：清

劳薪暂息閒无事，新修廨舍三弓地。隔断红尘境自清，先忧后乐心心寄。山房双桂苦栽培，小山招隐非公志。榴花艳照眼中明，五月开轩应献媚。松生书屋匝地阴，此是公家梦所致。埽径吾亦爱吾庐，广厦谁作万间庇？惟公丘壑足胸中，不拘于吏为仙吏。故山猿鹤不须愁，数笏石存归岫意。
闻延建诸郡捷音
作者：郑用锡
朝代：清

十八滩头起瘴烟，相望烽火叹年年。安危谁是中流柱，冲突须防下水船。得埽萑苻期迅速，毋滋瓜蔓苦牵连。昨宵闻返元戎旆，报道销兵一快然。
闻有司置盗冢者于法，感作
作者：郑用锡
朝代：清

生者与死者，阴阳分两界；生或能互仇，死必无相害。如何发丘壑，攫金肆无赖？乃知厚葬非，斯世何昧昧！或言晏与张，祸出人意外。有盗掘张坟，漆城多珠贝；既偿其大欲，畚土为掩盖。继乃掘晏茔，仅一木胎带；群盗一何愤，弃之杂尘？。此语殊不然，怀宝多自坏。犀角及象齿，古今同垂诫。煌煌有司言，所见何其大！
闻有司置盗冢者于法，感作
作者：郑用锡
朝代：清
体裁：古风

生者与死者，阴阳分两界；生或能互仇，死必无相害。如何发丘壑，攫金肆无赖？乃知厚葬非，斯世何昧昧！或言晏与张，祸出人意外。有盗掘张坟，漆城多珠贝；既偿其大欲，畚土为掩盖。继乃掘晏茔，仅一木胎带；群盗一何愤，弃之杂尘𡏖。此语殊不然，怀宝多自坏。犀角及象齿，古今同垂诫。煌煌有司言，所见何其大！
闻警四首
作者：郑用锡
朝代：清

化日光天代几更，斯民何幸享升平！百年衽席登仁寿，一夕萑苻起战争。火始燎原须扑灭，草经滋蔓易纵横。东南半壁成涂炭，养虎无端祸已萌。此是红羊换劫年，无端杀气动蛮天。何人专阃河山寄，天地斯民水火悬。风鹤一声惊草木，沙虫四野化烽烟。出师太息英雄老，十万貔貅尚裹毡。到处闻声向镯铙，良田万顷作荒郊。当关一将空称勇，捣穴无人更进剿。国帑民财遍罗掘，吴头楚尾恣咆哮。六朝金粉成灰土，例与人间总幻泡。二十年来返故林，极天戎马动愁吟。愧无大海回澜力，仍抱孤臣报国忱。身老何堪频抚髀，时艰敢幸早抽簪。瓣香自向苍穹祷，献馘相期奏凯音。
闻警四首·其一
作者：郑用锡
朝代：清

化日光天代几更，斯民何幸享升平！百年衽席登仁寿，一夕萑苻起战争。火始燎原须扑灭，草经滋蔓易纵横。东南半壁成涂炭，养虎无端祸已萌。
闻警四首·其三
作者：郑用锡
朝代：清

到处闻声向镯铙，良田万顷作荒郊。当关一将空称勇，捣穴无人更进剿。国帑民财遍罗掘，吴头楚尾恣咆哮。六朝金粉成灰土，例与人间总幻泡。
闻警四首·其二
作者：郑用锡
朝代：清

此是红羊换劫年，无端杀气动蛮天。何人专阃河山寄，天地斯民水火悬。风鹤一声惊草木，沙虫四野化烽烟。出师太息英雄老，十万貔貅尚裹毡。
闻警四首·其四
作者：郑用锡
朝代：清

二十年来返故林，极天戎马动愁吟。愧无大海回澜力，仍抱孤臣报国忱。身老何堪频抚髀，时艰敢幸早抽簪。瓣香自向苍穹祷，献馘相期奏凯音。
闻雷
作者：郑用锡
朝代：清

二十四气候，循环为天时。化工原有准，翕辟本无私；如何未启蛰，雷电乃并施？彼苍诚太急，此事谁主持？将毋切仁爱，庶类待蕃滋；鼓之使及早，欲长其生机？我闻田叟叹，谓此总未宜。阴多晴必少，符合若龟蓍。可徵天地大，人犹或憾之。与其泄而速，不若秘而迟。遵养以应节，位育有纲维。我欲问诸天，苍苍高不知。
陈迂谷中翰移居狮子岩，斋额曰栖野巢，赋此赠之
作者：郑用锡
朝代：清

四面青山爽气浮，何人卜宅最高头？此墩终属谢安石，胜地今为陈太邱。古寺钟沉狮子吼，疏林日暮鸟声幽。分明一幅倪迂画，合与先生雅号留。
陈迂谷中翰维英移居狮子岩斋额曰栖野巢赋此赠之·其三
作者：郑用锡
朝代：清

为慕名山舍故邱，盈盈一水隔前洲。避嚣正爱门罗雀，买胜真同地爽鸠。古寺钟沈狮子吼，疏林日暮鸟声幽。好将崖壁磨书字，传与后人景旧游。
陈迂谷中翰维英移居狮子岩斋额曰栖野巢赋此赠之·其二
作者：郑用锡
朝代：清

设铎归来未二毛，竟从退迹托蓬蒿。堂开马帐生徒集，门对龟山道脉高。某壑某邱真福地，一觞一咏即名豪。何时得订登临约，健步尚欣免杖操。
陈迂谷中翰维英移居狮子岩斋额曰栖野巢赋此赠之·其二
作者：郑用锡
朝代：清

设铎归来未二毛，竟从退迹托蓬蒿。堂开马帐生徒集，门对龟山道脉高。某壑某邱真福地，一觞一咏即名豪。何时得订登临约，健步尚欣免杖操。为慕名山舍故邱，盈盈一水隔前洲。避嚣正爱门罗雀，买胜真同地爽鸠。古寺钟沈狮子吼，疏林日暮鸟声幽。好将崖壁磨书字，传与后人景旧游。
除夕
作者：郑用锡
朝代：清

忽忽光阴逆旅身，祭诗此夕话艰辛。频闻爆竹千家响，又换桃符一度新。粢饵甑炊寒具品，椒花瓮酿隔年春。老夫疏懒浑无事，随例衣冠拜岁辰。
雁声
作者：郑用锡
朝代：清

旧国啼霜浅渚边，入秋诗思冷于烟。江南客梦三千里，塞北音书十九年。露白不堪如此夜，月明无可奈何天。伤心寒到芦花水，莫叩潇湘渔父舷！
韵舟少尉纳姬
作者：郑用锡
朝代：清

孟光仍举案，添得柳腰蛮。罗袜云初织，晶奁月似环。衫裁新样锦，妆改旧时鬟。好结徵兰梦，使君开笑颜。
颂张焕堂司马德政二首
作者：郑用锡
朝代：清

能绍椿庭弓冶谋，一行作吏著勋猷。初登仕版才方富，乍试新硎学自优。赤嵌曾歌来暮曲，澎城尚系去思讴。翩翩不负佳公子，为报君恩借箸筹。榆社归来叹二毛，太平幸得好官曹。甘棠树下新祠宇，细柳门前旧节旄。酌水自盟心不扰，销兵能使俗无嚣。磺溪今日逢龚遂，赖有循良竞卖刀。
颂张焕堂司马德政二首·其一
作者：郑用锡
朝代：清

能绍椿庭弓冶谋，一行作吏著勋猷。初登仕版才方富，乍试新硎学自优。赤嵌曾歌来暮曲，澎城尚系去思讴。翩翩不负佳公子，为报君恩借箸筹。
颂张焕堂司马德政二首·其二
作者：郑用锡
朝代：清

榆社归来叹二毛，太平幸得好官曹。甘棠树下新祠宇，细柳门前旧节旄。酌水自盟心不扰，销兵能使俗无嚣。磺溪今日逢龚遂，赖有循良竞卖刀。
颂述安司马德政二首
作者：郑用锡
朝代：清

盘根错节独恢恢，两载需公保障才。每为鞭长防远道，却愁火灭更燃灰。栉风沐雨知谁苦，卧辙攀辕盼再来。如此劬劳真父母，替人召杜许追陪。谁借阶前尺地扬，春风桃李遍公堂。万间广厦罗冯铗，一勺廉泉润赵囊。月旦衡文亲几席，璆琳得士列门墙。却惭笔砚荒芜者，许我青毡炙末光。
颂述安司马德政二首·其一
作者：郑用锡
朝代：清

盘根错节独恢恢，两载需公保障才。每为鞭长防远道，却愁火灭更燃灰。栉风沐雨知谁苦，卧辙攀辕盼再来。如此劬劳真父母，替人召杜许追陪。
颂述安司马德政二首·其二
作者：郑用锡
朝代：清

谁借阶前尺地扬，春风桃李遍公堂。万间广厦罗冯铗，一勺廉泉润赵囊。月旦衡文亲几席，璆琳得士列门墙。却惭笔砚荒芜者，许我青毡炙末光。
题曼倩偷桃图二首
作者：郑用锡
朝代：清

托根仙界实离离，王母堂前结子时。漫道仙家能辟谷，如何臣朔尚称饥？岁星等是地行仙，偷得蟠桃阆苑前。三度去来真一瞥，人间已是九千年。
题曼倩偷桃图二首·其一
作者：郑用锡
朝代：清

托根仙界实离离，王母堂前结子时。漫道仙家能辟谷，如何臣朔尚称饥？
题曼倩偷桃图二首·其二
作者：郑用锡
朝代：清

岁星等是地行仙，偷得蟠桃阆苑前。三度去来真一瞥，人间已是九千年。
题铁丐传后
作者：郑用锡
朝代：清

君不见伏枥老骥难遭遇，只眼风尘谁独具；又不见古来英雄落拓多，冷煖人情可奈何！当其穷在下，甘为知己死；一旦判云泥，此谊东流水。黑云牢网无羽翼，何人援却苦海溺。回首绨袍受恩人，今朝谁解故交厄。利禄薰心，不记分金；凉风天末，我欲碎琴。吁嗟乎！淮阴去后恩惠委尘氛，馀子何足数纷纷。谁其继者，古粤铁丐吴将军。
题陈育庭鞠我图
作者：郑用锡
朝代：清
体裁：古风

堂上八千椿，阶前慈母竹；人生非空桑，所当念顾复。母兮生儿苦，儿兮赖母育；一旦忽别离，终天抱痛哭。今日见形容，写以南山竹。问君何所取，厥义通于鞠。矧此秒容淡，是母爱所独；欲开晚节花，我母享其福。我闻君斯言，为君长叹服。南陔白华篇，同作补亡读。
题陈育庭鞠我图
作者：郑用锡
朝代：清

堂上八千椿，阶前慈母竹；人生非空桑，所当念顾复。母兮生儿苦，儿兮赖母育；一旦忽别离，终天抱痛哭。今日见形容，写以南山竹。问君何所取？厥义通于鞠。矧此秒容淡，是母爱所独；欲开晚节花，我母享其福。我闻君斯言，为君长叹服。南陔白华篇，同作补亡读。
风气
作者：郑用锡
朝代：清

风气日趋下，滔滔递变迁。何堪今日后，不似我生前。狡诈心逾薄，骄奢俗自便。誇多因斗靡，踵事复增妍。珍错穷山海，香资费万千。人情忘俭朴，恶习更绵延。剽悍携刀剑，乖张逞棒拳。蜗争起蛮触，铃劫遍山渊。国帑虚谁补，民财困可怜。泛舟空乞籴，铸铁亦为钱。已漏千卮酒，难寻九仞泉。狂澜流不息，空盼障川年。
飓风
作者：郑用锡
朝代：清

秋风一夜起狂飙，飓母西来怒气骄。何似排云驱万马，乍疑传箭落双雕。倾摧树木山皆动，喷激波涛水亦摇。最是关情收穫近，田畴禾稼恐枯焦。
饯春
作者：郑用锡
朝代：清

离筵狼籍落花辰，燕子莺哥孰主宾？寄语东君须痛饮，十千婪尾莫辞贫！
高渐离筑
作者：郑用锡
朝代：清

十载潜身托宋佣，解装未出发先冲。如何又误咸阳击，暴魄空教褫祖龙。
鸡声
作者：郑用锡
朝代：清

振衣猛省恶声来，起舞刘琨匣剑开。断尾却怜身自弃，雄冠犹冀世多才。危关无路何人唱，茅店残更有月催。寄语司晨休错过，汝南埘桀长蒿莱。
鸡笼纪游
作者：郑用锡
朝代：清

已偿婚嫁更何求，胜阜差当五岳游。贴水雌雄寻鲎屿，隔江大小辨狮毬。茫茫波浪天边涌，一一帆樯眼底收。别有孤峰峙空际，遥从砥柱溯中流。
鸩毒
作者：郑用锡
朝代：清

鸩毒来西土，斯人何久迷。阿房三月火，函谷一丸泥；能使心肝黑，全令面目黧。昏昏成世界，竟认作刀圭。
鸿门宴
作者：郑用锡
朝代：清

鸿门风急剑光寒，炎汉天心欲改难。生斫卯金亦痴事，空教碎斗发冲冠。
齿落志感
作者：郑用锡
朝代：清

大造生人无虚设，此齿亦在五音列。当其腭锋方少时，编贝一一恣餔歠。饔飧不曾噬腊愁，称名可匹来嚼铁。忽忽到今六十年，屠门每过空呜咽。一饱惟求张苍乳，三寸终负张仪舌。吁嗟乎！头童发白犹无伤，耳聋目昏尚可说；奈此堂堂雍齿侯，无人为汝祝哽噎！持粱{刺/齿}肥著力难，得毋彼天厌饕餮？
齿落志感
作者：郑用锡
朝代：清
体裁：古风

大造生人无虚设，此齿亦在五音列。当其腭锋方少时，编贝一一恣餔歠。饔飧不曾噬腊愁，称名可匹来嚼铁。忽忽到今六十年，屠门每过空呜咽。一饱惟求张苍乳，三寸终负张仪舌。吁嗟乎！头童发白犹无伤，耳聋目昏尚可说；奈此堂堂雍齿侯，无人为汝祝哽噎！持粱■肥著力难，得毋彼天厌饕餮？
龙王嫁女
作者：郑用锡
朝代：清

一派笙歌出禹门，波臣水伯送鱼轩。他时九子传奇种，赑屃真堪作外孙。
哭刘梅溪茂才绝句二十八首
作者：郑登瀛
朝代：清

飞鸿渺渺剩泥痕，忠厚如君古道存。修德为何偏减算，不平何处叩天阍。平生壮志化烟飞，经济文章愿两违。差喜萱堂春在日，青衫当作老莱衣。同窗苦忆少年时，君自聪明我自痴。堪叹名心君太急，佳文私读畏人知。西山山上满蓬蒿，埋没刘郎意气高。犹记童年堂试日，风檐寸晷共挥毫。刘毅摴蒲百万频，刘伶纵酒最伤神。两人癖嗜君兼有，知是前身是后身。性爱樽中酒不空，疏狂厌哭阮途穷。留宾不计床头物，大有陈遵投辖风。谋生百计病刘郎，无术能延一命长。灵若有知应自悔，当初何苦学岐黄。不访芙蓉石曼卿，不来兜率号天名。想君此日修文去，定伴诸神返玉京。几番剪纸枉招魂，厅志犹馀手迹存。知否江东罗处士，为君续笔入公门。绝笔忙题诗几章，为偿诗债索枯肠。仙乡好到无何有，寻个蘧蘧化蝶庄。青青桃李满门中，绛帐传经忆马融。惆怅栽培人去后，几株依旧笑春风。难酬壮志感偏多，羞乞人怜贫里过。今日教人筹后事，未知长啸又如何。未亲执绋到牛眠，病里维摩才见怜。一束生刍一杯酒，随人草草奠灵前。一杯麦饭酒盈樽，宿草青青奠夕曛。不遣墓碑书篆字，教人好认是君坟。抛下孀妻子影单，家无儋石庇饥寒。冥途故友如相问，为道人间死亦难。四壁萧然数箧书，梁鸿赁庑昔何如。今朝安置黔娄妇，几费商量代卜居。收拾遗编暗怆神，从今笔砚任生尘。何方可续孤儿曲，能读父书慰故人。潇潇风雨夜如年，卧病床头思悄然。恍见故人来入梦，归魂轻飏药炉烟。草草西山筑墓田，天荒地老自年年。鹧鸪声里清明节，犹累孤孀挂纸钱。一曲人生薤露歌，茫茫天道竟如何。人间难觅埋忧地，细雨清明鬼泪多。棠梨满地雨霏霏，杜宇多情是也非。那识长眠人不起，山前山后叫君归。空梁落月梦中颜，鹤去辽阳几日还。唯有生前曾写照，留君面目在人间。墓门老友酒频倾，一滴曾无到九京。泉下应添知己泪，感他生死见交情。乱书丛杂旧吟诗，片纸如珠拾靡遗。珍重半生心血在，为君抱病检多时。立孤继绝事难论，空有生前遗恨存。地下相逢应痛哭，一般郎舅可怜魂。忝些瓜葛倍伤神，转眼光阴七七辰。底事荆花三四树，竟无一树可长春。牙琴几为等閒抛，恨少知音莫逆交。休怪挽诗都未稳，减君剪烛共推敲。阮囊羞涩不知贫，弹指光阴廿八春。领略人间生死味，此身休再下红尘。
哭刘梅溪茂才绝句二十八首·其一
作者：郑登瀛
朝代：清

飞鸿渺渺剩泥痕，忠厚如君古道存。修德为何偏减算，不平何处叩天阍。
哭刘梅溪茂才绝句二十八首·其七
作者：郑登瀛
朝代：清

谋生百计病刘郎，无术能延一命长。灵若有知应自悔，当初何苦学岐黄。
哭刘梅溪茂才绝句二十八首·其三
作者：郑登瀛
朝代：清

同窗苦忆少年时，君自聪明我自痴。堪叹名心君太急，佳文私读畏人知。
哭刘梅溪茂才绝句二十八首·其九
作者：郑登瀛
朝代：清

几番剪纸枉招魂，厅志犹馀手迹存。知否江东罗处士，为君续笔入公门。
哭刘梅溪茂才绝句二十八首·其二
作者：郑登瀛
朝代：清

平生壮志化烟飞，经济文章愿两违。差喜萱堂春在日，青衫当作老莱衣。
哭刘梅溪茂才绝句二十八首·其二十
作者：郑登瀛
朝代：清

一曲人生薤露歌，茫茫天道竟如何。人间难觅埋忧地，细雨清明鬼泪多。
哭刘梅溪茂才绝句二十八首·其二十一
作者：郑登瀛
朝代：清

棠梨满地雨霏霏，杜宇多情是也非。那识长眠人不起，山前山后叫君归。
哭刘梅溪茂才绝句二十八首·其二十七
作者：郑登瀛
朝代：清

牙琴几为等閒抛，恨少知音莫逆交。休怪挽诗都未稳，减君剪烛共推敲。
哭刘梅溪茂才绝句二十八首·其二十三
作者：郑登瀛
朝代：清

墓门老友酒频倾，一滴曾无到九京。泉下应添知己泪，感他生死见交情。
哭刘梅溪茂才绝句二十八首·其二十二
作者：郑登瀛
朝代：清

空梁落月梦中颜，鹤去辽阳几日还。唯有生前曾写照，留君面目在人间。
哭刘梅溪茂才绝句二十八首·其二十五
作者：郑登瀛
朝代：清

立孤继绝事难论，空有生前遗恨存。地下相逢应痛哭，一般郎舅可怜魂。
哭刘梅溪茂才绝句二十八首·其二十八
作者：郑登瀛
朝代：清

阮囊羞涩不知贫，弹指光阴廿八春。领略人间生死味，此身休再下红尘。
哭刘梅溪茂才绝句二十八首·其二十六
作者：郑登瀛
朝代：清

忝些瓜葛倍伤神，转眼光阴七七辰。底事荆花三四树，竟无一树可长春。
哭刘梅溪茂才绝句二十八首·其二十四
作者：郑登瀛
朝代：清

乱书丛杂旧吟诗，片纸如珠拾靡遗。珍重半生心血在，为君抱病检多时。
哭刘梅溪茂才绝句二十八首·其五
作者：郑登瀛
朝代：清

刘毅摴蒲百万频，刘伶纵酒最伤神。两人癖嗜君兼有，知是前身是后身。
哭刘梅溪茂才绝句二十八首·其八
作者：郑登瀛
朝代：清

不访芙蓉石曼卿，不来兜率号天名。想君此日修文去，定伴诸神返玉京。
哭刘梅溪茂才绝句二十八首·其六
作者：郑登瀛
朝代：清

性爱樽中酒不空，疏狂厌哭阮途穷。留宾不计床头物，大有陈遵投辖风。
哭刘梅溪茂才绝句二十八首·其十
作者：郑登瀛
朝代：清

绝笔忙题诗几章，为偿诗债索枯肠。仙乡好到无何有，寻个蘧蘧化蝶庄。
哭刘梅溪茂才绝句二十八首·其十一
作者：郑登瀛
朝代：清

青青桃李满门中，绛帐传经忆马融。惆怅栽培人去后，几株依旧笑春风。
哭刘梅溪茂才绝句二十八首·其十七
作者：郑登瀛
朝代：清

收拾遗编暗怆神，从今笔砚任生尘。何方可续孤儿曲，能读父书慰故人。
哭刘梅溪茂才绝句二十八首·其十三
作者：郑登瀛
朝代：清

未亲执绋到牛眠，病里维摩才见怜。一束生刍一杯酒，随人草草奠灵前。
哭刘梅溪茂才绝句二十八首·其十九
作者：郑登瀛
朝代：清

草草西山筑墓田，天荒地老自年年。鹧鸪声里清明节，犹累孤孀挂纸钱。
哭刘梅溪茂才绝句二十八首·其十二
作者：郑登瀛
朝代：清

难酬壮志感偏多，羞乞人怜贫里过。今日教人筹后事，未知长啸又如何。
哭刘梅溪茂才绝句二十八首·其十五
作者：郑登瀛
朝代：清

抛下孀妻子影单，家无儋石庇饥寒。冥途故友如相问，为道人间死亦难。
哭刘梅溪茂才绝句二十八首·其十八
作者：郑登瀛
朝代：清

潇潇风雨夜如年，卧病床头思悄然。恍见故人来入梦，归魂轻飏药炉烟。
哭刘梅溪茂才绝句二十八首·其十六
作者：郑登瀛
朝代：清

四壁萧然数箧书，梁鸿赁庑昔何如。今朝安置黔娄妇，几费商量代卜居。
哭刘梅溪茂才绝句二十八首·其十四
作者：郑登瀛
朝代：清

一杯麦饭酒盈樽，宿草青青奠夕曛。不遣墓碑书篆字，教人好认是君坟。
哭刘梅溪茂才绝句二十八首·其四
作者：郑登瀛
朝代：清

西山山上满蓬蒿，埋没刘郎意气高。犹记童年堂试日，风檐寸晷共挥毫。
春寒
作者：郑登瀛
朝代：清

料峭东风冷，吟朋聚一团。鸟啼杨柳外，花放笔毫端。杯里春长在，炉头火不残。浅斟更低唱，风味莫同看。
送文枢先生回国
作者：郑登瀛
朝代：清

沧海横流到处狂，栽培桃李自春风。还乡不化身为鹤，踏雪难寻爪印鸿。浮世人原多聚散，文筵吟罢倏西东。呈诗敢比河梁别，惆怅苔岑有异同。故人说项闻名久，名士休云北鲫鱼。愿见忽惊过半世，重论应胜读奇书。亭传点易真能继，谷隐谈玄愧不如。知有遗民伤故国，神州鼎沸十年馀。管宁皂帽隐辽东，鹭屿鸡津一苇航。春去飞花感茵溷，人分异地比参商。我怀旧雨逢今雨，君认他乡作故乡。归去亲朋如借问，谈瀛休怪话偏长。
送文枢先生回国·其一
作者：郑登瀛
朝代：清
体裁：七言律诗

沧海横流到处狂，栽培桃李自春风。还乡不化身为鹤，踏雪难寻爪印鸿。浮世人原多聚散，文筵吟罢倏西东。呈诗敢比河梁别，惆怅苔岑有异同。
送文枢先生回国·其三
作者：郑登瀛
朝代：清
体裁：七言律诗

管宁皂帽隐辽东，鹭屿鸡津一苇航。春去飞花感茵溷，人分异地比参商。我怀旧雨逢今雨，君认他乡作故乡。归去亲朋如借问，谈瀛休怪话偏长。
送文枢先生回国·其二
作者：郑登瀛
朝代：清
体裁：七言律诗

故人说项闻名久，名士休云北鲫鱼。愿见忽惊过半世，重论应胜读奇书。亭传点易真能继，谷隐谈玄愧不如。知有遗民伤故国，神州鼎沸十年馀。
舟行
作者：郑相如
朝代：清

迢递长河路，解维日暮间。云横城北树，花落水西山。出浦呼风疾，停篙放溜间。星宵何处宿，前去是江关。
挽张之洞联
作者：郑祖庆
朝代：清
体裁：联

端士习、正人心，他日蔚起群才，皆公硕画；创立宪、支危局，胡天不遗一老，赞我皇猷。
福州贡院联
作者：郑祖琛
朝代：清
体裁：联

十六年三度霞关，喜者番风味堂前，新咏同敲秋夜月；八千卷一时云集，问谁蹑鳌峰顶上，雄文高压海门潮。
曹仁宪谨荣寿七言排律
作者：郑祥和
朝代：清

当日儒坛领袖先，蒲轮捷贲出鸣弦。原丰舆颂周衢里，琅峤讴思遍陌阡。仕路超群秋鹤立，官阶接踵晓莺迁。苍生久系胸间地，素志常忘郭外田。淡水藻芹叨灌溉，紫陵松竹倍延绵。青灯续带耽书味，白昼垂帘契道缘。别样聪明如雪净，几分严厉等霜坚。讲论要抉程朱粹，报最端推召杜贤。健令廉能都绝俗，仁人慈惠本天然。降申洵是嵩灵毓，问亥应逢绛县传。绕膝承欢兰并秀，齐眉合庆案相连。定知弧设重阳后，雅有花开晚节前。泽布甘堂三十载，祥徵椿树八千年。莼羹微动琉璃盌，蓬饵初登玳瑁筵。器量声名兼福命，文章经济又神仙。岁星此度瞻南极，翘首奎躔达斗躔。户诵家弦孰主持，为民父母更为师。洛川从昔多名宿，闽海于今广教思。所愿淳风蒸近古，频将化雨溥无私。孝经亲写河间字，书院勤颂宋代规。案牍岂容滋蠹弊，琴堂并可坐皋比。春生足下耆而艾，味在胸中乐不疲。觉世蒙都求我告，禔躬清且畏人知。长才非独羊先牧，雅度惟令鹤与随。墐蛰沾仁符月令，丝骐著范谱风诗。诞辰政听庚辛暇，典午筹添甲子奇。马帐藉倾黄菊水，兕觥新佐紫霞卮。钧天律吕闻盈耳，载路歌声祝介眉。待看鹿鸣重宴日，正当鸠杖早朝时。福星高映文星朗，心术精参治术宜。瀛岛黍苗凭渥遍，怀州桑梓乞归迟。儒林道学兼醇吏，三传公该一传垂。
曹仁宪谨荣寿七言排律·其一
作者：郑祥和
朝代：清

当日儒坛领袖先，蒲轮捷贲出鸣弦。原丰舆颂周衢里，琅峤讴思遍陌阡。仕路超群秋鹤立，官阶接踵晓莺迁。苍生久系胸间地，素志常忘郭外田。淡水藻芹叨灌溉，紫陵松竹倍延绵。青灯续带耽书味，白昼垂帘契道缘。别样聪明如雪净，几分严厉等霜坚。讲论要抉程朱粹，报最端推召杜贤。健令廉能都绝俗，仁人慈惠本天然。降申洵是嵩灵毓，问亥应逢绛县传。绕膝承欢兰并秀，齐眉合庆案相连。定知弧设重阳后，雅有花开晚节前。泽布甘堂三十载，祥徵椿树八千年。莼羹微动琉璃盌，蓬饵初登玳瑁筵。器量声名兼福命，文章经济又神仙。岁星此度瞻南极，翘首奎躔达斗躔。
曹仁宪谨荣寿七言排律·其一
作者：郑祥和
朝代：清
体裁：七言排律

当日儒坛领袖先，蒲轮捷贲出鸣弦。原丰舆颂周衢里，琅峤讴思遍陌阡。仕路超群秋鹤立，官阶接踵晓莺迁。苍生久系胸间地，素志常忘郭外田。淡水藻芹叨灌溉，紫陵松竹倍延绵。青灯续带耽书味，白昼垂帘契道缘。别样聪明如雪净，几分严厉等霜坚。讲论要抉程朱粹，报最端推召杜贤。健令廉能都绝俗，仁人慈惠本天然。降申洵是嵩灵毓，问亥应逢绛县传。绕膝承欢兰并秀，齐眉合庆案相连。定知弧设重阳后，雅有花开晚节前。泽布甘堂三十载，祥徵椿树八千年。莼羹微动琉璃碗，蓬饵初登玳瑁筵。器量声名兼福命，文章经济又神仙。岁星此度瞻南极，翘首奎躔达斗躔。
曹仁宪谨荣寿七言排律·其二
作者：郑祥和
朝代：清

户诵家弦孰主持，为民父母更为师。洛川从昔多名宿，闽海于今广教思。所愿淳风蒸近古，频将化雨溥无私。孝经亲写河间字，书院勤颂宋代规。案牍岂容滋蠹弊，琴堂并可坐皋比。春生足下耆而艾，味在胸中乐不疲。觉世蒙都求我告，禔躬清且畏人知。长才非独羊先牧，雅度惟令鹤与随。墐蛰沾仁符月令，丝骐著范谱风诗。诞辰政听庚辛暇，典午筹添甲子奇。马帐藉倾黄菊水，兕觥新佐紫霞卮。钧天律吕闻盈耳，载路歌声祝介眉。待看鹿鸣重宴日，正当鸠杖早朝时。福星高映文星朗，心术精参治术宜。瀛岛黍苗凭渥遍，怀州桑梓乞归迟。儒林道学兼醇吏，三传公该一传垂。
春雨堂联
作者：郑簠
朝代：清
体裁：联

烟云送客归瑶水；山木分香绕阆风。
挽张百熙联
作者：郑紫云
朝代：清
体裁：联

我辈何足知公，但食德服畴，最难忘春雨劳农，秋风减税；达人自能裕后，况积善余庆，定早卜韦平继世，簪笏满床。
三月八日宴群公于东阁道及崇弘两朝事不胜痛恨温周马阮败坏天下以致今日胡祸滔天而莫能遏也爰制数章志乱离之由云尔
作者：郑经
朝代：清

燕京峨峨兮，易水悠悠。思宗御极兮，大势横流。皇赫斯怒兮，客魏虔刘。阉党劋尽兮，贤相旁求。皇纲再正兮，旁无赞助宸衷独断之嘉猷。敷王道之荡荡兮，不刚而不柔。真勤政而爱民兮，宜平治而垂旒。何期数之屯兮，凶胡杀掠，致民穷为流贼之由。初起扑灭兮，易策易筹。将相视如疥癣兮，剿抚之计不讲求。一任其东西驰突兮，固位卒岁而优游。精神全注于缺之美恶兮，贿不足是忧。情面多而担当少兮，九伐之政不修。前有病贤误国温薛兮，继以好货庸懦之陈周。卒至冠虏交讧兮，犹交相蒙蔽而勿置可否。所以纵成凶焰滔天兮，实群臣之寡谋。最可痛十七载圣皇兮，苦身孤立而焦愁。竟遭千古未有之惨兮，抱长恨于寇雔。寡人嗣位兮，赍志未酬。每与群公道及兮，伤悲而涕泪难收。将区区之愚忠直兮，同心同德赋同仇。倘皇灵降鉴兮，庶不我尤。钟山巍巍兮，长江洋洋。圣安监国兮，旋正位于南京。内有史阁部之忠恳兮，外有黄靖国之守危疆。苟用人尽当其职兮，岂徒继东晋南宋之遗芳。胡乃置贤奸于不辨兮，罢硕辅而宵小用张。付万机于马阮兮，致宁南之猖狂。任四镇之争夺相杀兮，不闻不问而刑赏无章。妙选之使四出兮，既酗酒而复作色荒。慨半壁之江南兮，已日虑于危亡。元首何昏昏兮，股肱弗良。庶事之丛脞兮，安得黎庶之安康。陈、马使北而无成兮，竟延胡寇以撤防。谋国责如是之乖剌兮，俾腥膻泛滥于四方。致黄唐之冑裔兮，尽彳亍而彷徨。贤人之不甘污辱兮，蹈东海而远飏。痛恨奸谄遗害无穷兮，迨今兹而强胡焰方长。
三月八日宴群公于东阁道及崇弘两朝事不胜痛恨温周马阮败坏天下以致今日胡祸滔天而莫能遏也爰制数章志乱离之由云尔·其一
作者：郑经
朝代：清
体裁：古风

燕京峨峨兮，易水悠悠。思宗御极兮，大势横流。皇赫斯怒兮，客魏虔刘。阉党劋尽兮，贤相旁求。皇纲再正兮，旁无赞助宸衷独断之嘉猷。敷王道之荡荡兮，不刚而不柔。真勤政而爱民兮，宜平治而垂旒。何期数之屯兮，凶胡杀掠，致民穷为流贼之由。初起扑灭兮，易策易筹。将相视如疥癣兮，剿抚之计不讲求。一任其东西驰突兮，固位卒岁而优游。精神全注于缺之美恶兮，贿不足是忧。情面多而担当少兮，九伐之政不修。前有病贤误国温薛兮，继以好货庸懦之陈周。卒至冠虏交讧兮，犹交相蒙蔽而勿置可否。所以纵成凶焰滔天兮，实群臣之寡谋。最可痛十七载圣皇兮，苦身孤立而焦愁。竟遭千古未有之惨兮，抱长恨于寇雔。寡人嗣位兮，赍志未酬。每与群公道及兮，伤悲而涕泪难收。将区区之愚忠直兮，同心同德赋同仇。倘皇灵降鉴兮，庶不我尤。
三月八日宴群公于东阁道及崇弘两朝事不胜痛恨温周马阮败坏天下以致今日胡祸滔天而莫能遏也爰制数章志乱离之由云尔·其二
作者：郑经
朝代：清
体裁：古风

钟山巍巍兮，长江洋洋。圣安监国兮，旋正位于南京。内有史阁部之忠恳兮，外有黄靖国之守危疆。苟用人尽当其职兮，岂徒继东晋南宋之遗芳。胡乃置贤奸于不辨兮，罢硕辅而宵小用张。付万机于马阮兮，致宁南之猖狂。任四镇之争夺相杀兮，不闻不问而刑赏无章。妙选之使四出兮，既酗酒而复作色荒。慨半壁之江南兮，已日虑于危亡。元首何昏昏兮，股肱弗良。庶事之丛脞兮，安得黎庶之安康。陈、马使北而无成兮，竟延胡寇以撤防。谋国责如是之乖剌兮，俾腥膻泛滥于四方。致黄唐之冑裔兮，尽彳亍而彷徨。贤人之不甘污辱兮，蹈东海而远飏。痛恨奸谄遗害无穷兮，迨今兹而强胡焰方长。
与群公分地赋诗得京口
作者：郑经
朝代：清
体裁：七言绝句

京口瓜州指顾间，春风几度到钟山。迷离绿遍江南地，千里怀人去不还。
偕胡修六都闲望滕王阁故址
作者：郑经
朝代：清
体裁：七言律诗

客舍萧然揽夕晖，闲中野马动微微。烟横南浦平空卷，云落西山著地飞。簪芴百龄尘事起，晨昏万里素心违。幽州老将凭栏望，笑指秋原苜蓿肥。
效涉江采芙蓉
作者：郑经
朝代：清
体裁：古风

琼蕊何峨峨，郁彼山之阿。采采盈怀袖，郁郁思谁何。怅望故闾里，冷冷归云过。归云不寄音，踯躅发悲歌。
效行行重行行
作者：郑经
朝代：清
体裁：古风

昔与君别离，杨柳绿依依。今我来相思，雨雪已霏霏。岁月易如驰，音书一何稀。相隔万馀里，何从知音徽。朝愁南浦云，暮惊孤雁飞。思君寝不寐，皓月透素帏。中夜起踯躅，自屋霜四围。芳年度华月，良人归不归。
效迢迢牵牛星
作者：郑经
朝代：清
体裁：古风

皎皎明月光，烈耿银河凉。牵牛为之阻，织女以徬徨。相隔复几许，欲渡河无梁。旧愁未能释，新思萦其肠。玉泪和秋风，盈盈遥相望。
满酋使来有不登岸不易服之说愤而赋之
作者：郑经
朝代：清
体裁：五言绝句

王气中原尽，衣冠海外留。雄图终未已，日日整戈矛。
痛孝陵沦陷
作者：郑经
朝代：清
体裁：五言绝句

故国山河在，孝陵秋草深。寒云自来去，遥望更伤心。
读张公煌言满洲宫词足徵其杂揉之实李御史来东都又道数事乃续之
作者：郑经
朝代：清

十二栏干月色鲜，百花烂熳自逞妍。昭阳殿里妆初罢，喜道名王著意怜。九王旧好漫相寻，椒室沉沉月色侵。宫监忽惊见故主，频闻悲怨到更深。元旦后王入庙门，深宫寂静祀祅神。狂淫大像巍然立，跪毕登盘裸体陈。亭亭婉昵蕙兰花，毡帐承恩莫谩誇。严诏忽颁俾骨醉，铁牌前跪犹鞭挝。
读张公煌言满洲宫词足徵其杂揉之实李御史来东都又道数事乃续之·其一
作者：郑经
朝代：清
体裁：七言绝句

十二栏干月色鲜，百花烂熳自逞妍。昭阳殿里妆初罢，喜道名王著意怜。
读张公煌言满洲宫词足徵其杂揉之实李御史来东都又道数事乃续之·其三
作者：郑经
朝代：清
体裁：七言绝句

元旦后王入庙门，深宫寂静祀祅神。狂淫大像巍然立，跪毕登盘裸体陈。
读张公煌言满洲宫词足徵其杂揉之实李御史来东都又道数事乃续之·其二
作者：郑经
朝代：清
体裁：七言绝句

九王旧好漫相寻，椒室沉沉月色侵。宫监忽惊见故主，频闻悲怨到更深。
读张公煌言满洲宫词足徵其杂揉之实李御史来东都又道数事乃续之·其四
作者：郑经
朝代：清
体裁：七言绝句

亭亭婉昵蕙兰花，毡帐承恩莫谩誇。严诏忽颁俾骨醉，铁牌前跪犹鞭挝。
贺胡小城抱孙，次杨滨石韵
作者：郑经
朝代：清
体裁：七言律诗

啼声小试菊花天，英物桓公称后先。竹叶香分人淡雅，兰芽秀茁日暄妍。含饴竞羡孙枝茂，绳武还将祖砚传。待得筵开周晬日，相看剑印时边悬。
咏观音阁
作者：郑统嘉
朝代：清

漫道禅关路渺然，出郊里许即西天。幡风不动消烦虑，法雨无声净俗缘。四面画楼邀夜月，一峰文笔锁春烟。阁中兴废几人代，江水长流过槛前。
舌敝吟
作者：郑维孜
朝代：清

昔人幸舌存，吾舌固仍在。不如颜常山，割之以为快。舌去英名成，舌在形骸坏。崛强不措词，焉用此一块。亲知来相见，无言谨再拜。能不激中怀，日夕增感慨。忽念迈古稀，身事同沆瀣。百窍都无虞，四肢咸足赖。形神一朝尽，事定棺即盖。谁知有舌无，默默以相待。
和黄农部尖叉韵
作者：郑翰谟
朝代：清

悄悄羁怀烛影纤，更听诗令戒申严。春风已啜醲膏粥，冬雪初消著水盐。塞北征辀尘满袖，巷南门幰树捎檐。巴音愧和峨洋曲，虚把瑶琴弄玉尖。凤闉日暮下啼鸦，译馆行人久驻车。深契待看香挹？，新诗留玩笔生花。沧洲经济应需世，工部苍茫岂问家。翘首仙庄还入望，停云远树忆镏叉。
和黄农部尖叉韵·其一
作者：郑翰谟
朝代：清

悄悄羁怀烛影纤，更听诗令戒申严。春风已啜醲膏粥，冬雪初消著水盐。塞北征辀尘满袖，巷南门幰树捎檐。巴音愧和峨洋曲，虚把瑶琴弄玉尖。
和黄农部尖叉韵·其二
作者：郑翰谟
朝代：清

凤闉日暮下啼鸦，译馆行人久驻车。深契待看香挹？，新诗留玩笔生花。沧洲经济应需世，工部苍茫岂问家。翘首仙庄还入望，停云远树忆镏叉。
和黄农部尖叉韵·其二
作者：郑翰谟
朝代：清
体裁：七言律诗

凤闉日暮下啼鸦，译馆行人久驻车。深契待看香挹𦶜，新诗留玩笔生花。沧洲经济应需世，工部苍茫岂问家。翘首仙庄还入望，停云远树忆镏叉。
同友人分水墩即事
作者：郑舆诵
朝代：清
体裁：七言律诗

半亩花宫一水浮，同人乘兴共停舟。楼衔越浦芙蓉老，门接吴云薜荔幽。红醑光摇鹦鹉盏，白蘋风度鹔鹴裘。几声渔笛前村晚，卜夜还看月映洲。
挽曾国荃联
作者：郑芳萼
朝代：清
体裁：联

自大人总督两江，共仰中流砥柱；胡昊天不遗一老，空怀当代元勋。
减字木兰花·题桐院听琴图
作者：郑莲孙
朝代：清

苍苔雨歇。石上琴声清欲绝。伫立空庭，秋露微微暗染襟。碧梧写影。明月穿帘人语静。湘水湘云。一曲和风静夜听。
卖花声·雨夜独坐
作者：郑莲孙
朝代：清

恼煞落梅天。细雨连绵。通宵不住洒连纤。罗帐低垂屏半掩，独坐灯前。香饼鸭炉添。倦倚疏帘。芭蕉敲碎绿窗烟。迟漏疏钟闻断续，恐不成眠。
满庭芳 用徐君宝妻韵 见谭献《箧中词》
作者：郑蕙
朝代：清

三月烟花，二分明月，香车陌上如流。变来今日，犀甲带吴钩。何日王师雨洗，长驱入、迅扫貔貅。危城里，天荆地棘，不是等闲愁。长淮三百里，回头一笑，梦也休休。幸分飞两地，翻谢河洲。自顾此生安寄，问前生，著甚来由。只馀得，青磷碧血，何处十三楼。
再和山楼初成原韵
作者：郑虎文
朝代：清

远岫青排闼，寒江曲抱楼。客心自朝暮，秋色与沈浮。雨点平沙鸟，云移极浦舟。谁将摩诘画，相待少文游。
古诗为蜀中戴烈妇谢氏赋
作者：郑虎文
朝代：清

皎皎云际月，万里来峨嵋。峨媚郁重掩，偏照无圆辉。残光下孤冢，有女泣且悲。念女出野里，少小罹闵凶。随兄奉寡母，去楚来蜀中。十四识操作，十五工裁缝。十六及十七，习礼知修容。十八为新妇，百年从此期。提瓮事晓汲，拾柴备晨炊。饥舂盎中粟，寒织机中丝。怡然适荆布，罗绮不复施。亦有膏与沐，教妾若为姿。亦有凫与雁，与郎重相宜。白首愿终托，恩爱两不疑。那知郎遘疾，沈绵实难为。回头听郎语，执手泪不止。恨我命短浅，不得相终始。自卿来吾家，贫贱为汝耻。误汝好青春，恩情付流水。勉事新所欢，薄劣不足齿。新妇得闻之，涕泪相沦涟。哽咽方出语，谓言君毋然。忆昨奉君子，缠绵出心肝。君宁不鉴妾，妾身忍独全。生不共依倚，死当永周旋。郎君含泪谢，气绝不得言。捶床便大恸，闻者鼻为酸。剪却耳后珠，为郎作口含。煎汤替郎浴，一一亲手湔。冠裳至履袜，灰炭同衾棺。事事俱在心，周匝千万端。三朝大殓毕，五日佛事完。为郎卜吉地，送葬城之南。归来掩穗帐，月暗风娟娟。兄公忽见诮，谓汝绝年少。来日苦正多，无儿待谁靠。况本非贵族，应不愧再醮。汝意将何从，曷且为吾告。新妇仰首答，理实如所云。骨月奈未冷，斯言何忍闻。请当暂还家，勿复烦纷纭。还家跪白母，浪浪涕沾胸。念女出野里，少小罹闵凶。随兄奉寡母，去楚来蜀中。不图至今日，复累母与兄。母为岭头石，儿为涧底藤。将藤依盘石，生死永不更。阿兄得闻之，怅然问阿母。妹来欲何云，兹焉岂堪久。人生重富贵，恩义难卒守。昔我致不察，一误适载某。今果复来还，此事良不偶。阿母谓阿兄，凡事须三思。兄言不烦尔，事非母所知。东邻窃闻信，便遣媒人来。云有蒋家子，妙年二十才。浑身艳罗縠，照耀惊同侪。时时跨鞍马，观者每塞街。颇识闺中秀，愿言求令才。阿兄大欢喜，举手谢媒人。幼妹方新寡，议婚得高门。明日七月尽，八月及上旬。便可行六礼，永订百岁姻。越日日良吉，压压人语喧。阗门咽鼓乐，络绎如奔湍。流苏结步障，旖旎斗精妍。锦段数百疋，疋疋红罗缠。珠光烂盈目，奇隙充金盘。阿女长跪问，问母何事故。母乃兄不令，以女委朝露。盘石苟变迁，孤藤此焉附。岭头与涧底，斯言未朝暮。阿母谓阿女，汝兄实为此。定不相亏负，慎勿重覼缕。阿女掩面泣，气咽声不扬。默念延视息，苟且图终丧。今既见逼迫，赍志不得将。徘徊对明镜，流尘暗容光。纤纤出素手，盈盈具兰汤。洁身耻含垢，新浴成严妆。抽取髻上针，拈取箧中线。泪作密线牵，针针刺肠断。上襦接下裳，纫成合一片。维时近中秋，明月将就圆。团团下庭砌，脉脉经前轩。低头拜明月，愿母千万年。康强保多福，永永如南山。有女不卒养，中道忍弃捐。恕儿不孝罪，饮恨归黄泉。潜身出门去，旧路夙所谙。行行见孤冢，青松已丸丸。残萤点衰草，凉露转秋烟。阒寂墓门合，明灭鬼火然。抢地呼不应，渺焉竟长眠。妾生为郎主，妾死成荒阡。中元及寒食，麦饭谁与传。从容出白练，三尺冰丝寒。织作双鸳鸯，覆以并蒂莲。可怜合欢带，乃为今日缘。回身挂树杪，月落峨嵋巅。
古诗为蜀中戴烈妇谢氏赋
作者：郑虎文
朝代：清
体裁：古风

皎皎云际月，万里来峨嵋。峨媚郁重掩，偏照无圆辉。残光下孤冢，有女泣且悲。念女出野里，少小罹闵凶。随兄奉寡母，去楚来蜀中。十四识操作，十五工裁缝。十六及十七，习礼知修容。十八为新妇，百年从此期。提瓮事晓汲，拾柴备晨炊。饥舂盎中粟，寒织机中丝。怡然适荆布，罗绮不复施。亦有膏与沐，教妾若为姿。亦有凫与雁，与郎重相宜。白首愿终托，恩爱两不疑。那知郎遘疾，沈绵实难为。回头听郎语，执手泪不止。恨我命短浅，不得相终始。自卿来吾家，贫贱为汝耻。误汝好青春，恩情付流水。勉事新所欢，薄劣不足齿。新妇得闻之，涕泪相沦涟。哽咽方出语，谓言君毋然。忆昨奉君子，缠绵出心肝。君宁不鉴妾，妾身忍独全。生不共依倚，死当永周旋。郎君含泪谢，气绝不得言。捶床便大恸，闻者鼻为酸。剪却耳后珠，为郎作口含。煎汤替郎浴，一一亲手湔。冠裳至履袜，灰炭同衾棺。事事俱在心，周匝千万端。三朝大殓毕，五日佛事完。为郎卜吉地，送葬城之南。归来掩繐帐，月暗风娟娟。兄公忽见诮，谓汝绝年少。来日苦正多，无儿待谁靠。况本非贵族，应不愧再醮。汝意将何从，曷且为吾告。新妇仰首答，理实如所云。骨月奈未冷，斯言何忍闻。请当暂还家，勿复烦纷纭。还家跪白母，浪浪涕沾胸。念女出野里，少小罹闵凶。随兄奉寡母，去楚来蜀中。不图至今日，复累母与兄。母为岭头石，儿为涧底藤。将藤依盘石，生死永不更。阿兄得闻之，怅然问阿母。妹来欲何云，兹焉岂堪久。人生重富贵，恩义难卒守。昔我致不察，一误适载某。今果复来还，此事良不偶。阿母谓阿兄，凡事须三思。兄言不烦尔，事非母所知。东邻窃闻信，便遣媒人来。云有蒋家子，妙年二十才。浑身艳罗縠，照耀惊同侪。时时跨鞍马，观者每塞街。颇识闺中秀，愿言求令才。阿兄大欢喜，举手谢媒人。幼妹方新寡，议婚得高门。明日七月尽，八月及上旬。便可行六礼，永订百岁姻。越日日良吉，压压人语喧。阗门咽鼓乐，络绎如奔湍。流苏结步障，旖旎斗精妍。锦段数百疋，疋疋红罗缠。珠光烂盈目，奇隙充金盘。阿女长跪问，问母何事故。母乃兄不令，以女委朝露。盘石苟变迁，孤藤此焉附。岭头与涧底，斯言未朝暮。阿母谓阿女，汝兄实为此。定不相亏负，慎勿重覼缕。阿女掩面泣，气咽声不扬。默念延视息，苟且图终丧。今既见逼迫，赍志不得将。徘徊对明镜，流尘暗容光。纤纤出素手，盈盈具兰汤。洁身耻含垢，新浴成严妆。抽取髻上针，拈取箧中线。泪作密线牵，针针刺肠断。上襦接下裳，纫成合一片。维时近中秋，明月将就圆。团团下庭砌，脉脉经前轩。低头拜明月，愿母千万年。康强保多福，永永如南山。有女不卒养，中道忍弃捐。恕儿不孝罪，饮恨归黄泉。潜身出门去，旧路夙所谙。行行见孤冢，青松已丸丸。残萤点衰草，凉露转秋烟。阒寂墓门合，明灭鬼火然。抢地呼不应，渺焉竟长眠。妾生为郎主，妾死成荒阡。中元及寒食，麦饭谁与传。从容出白练，三尺冰丝寒。织作双鸳鸯，覆以并蒂莲。可怜合欢带，乃为今日缘。回身挂树杪，月落峨嵋巅。
永顺府闲述
作者：郑虎文
朝代：清

斗大一城耳，森然万壑秋。有山皆绝壁，无水不悬流。虚牝风声怒，晴空雾气稠。客身忧瘴历，九月已重裘。山外原无地，山头尚有田。刀耕农当锸，火种野多烟。灌溉难为力，荣枯只问天。传闻春夏日，比岁雨绵绵。民勤怜俗俭，妇女共耕樵。露粟腰镰刈，山蔬背笼挑。珥浑垂臂钏，裳偶饰鲛绡。蓬跣惭相顾，逢人欲讳苗。颇爱民风古，犹欣土习淳。到知官吏重，诵得是非真。耕凿皆安士，文章不致身。恍游怀葛世，绝胜武陵春。
永顺府闲述·其一
作者：郑虎文
朝代：清

斗大一城耳，森然万壑秋。有山皆绝壁，无水不悬流。虚牝风声怒，晴空雾气稠。客身忧瘴历，九月已重裘。
永顺府闲述·其三
作者：郑虎文
朝代：清

民勤怜俗俭，妇女共耕樵。露粟腰镰刈，山蔬背笼挑。珥浑垂臂钏，裳偶饰鲛绡。蓬跣惭相顾，逢人欲讳苗。
永顺府闲述·其二
作者：郑虎文
朝代：清

山外原无地，山头尚有田。刀耕农当锸，火种野多烟。灌溉难为力，荣枯只问天。传闻春夏日，比岁雨绵绵。
永顺府闲述·其四
作者：郑虎文
朝代：清

颇爱民风古，犹欣土习淳。到知官吏重，诵得是非真。耕凿皆安士，文章不致身。恍游怀葛世，绝胜武陵春。
赠汪容甫
作者：郑虎文
朝代：清
体裁：古风

直钩不钓鱼，方轨不炙毂。即物具通识，遇合以我卜。往蹇悔乃迟，慎始保初服。因不失其亲，乖或承大僇。独怜可宗者，如玉嗟碌碌。所以独行士，果哉委沟渎。沟渎良亦宜，亲老缺饘粥。礼食权重轻，回面聊自鬻。呼则应马牛，与不耻嘑蹴。准古奉檄欢，斯意可歌哭。自从秦汉来，阡陌开井牧。士鲜禄代耕，求饱难半菽。况士贱且多，夜光混鱼目。习轻厌众嚣，奚辨鹄与鹜。只尺蔽奇士，泥涂困匍匐。文也少孤贫，此味尝最熟。君况嗟我同，感我额频蹙。恭闻下明诏，遗书采幽谷。经术首所崇，激劝醒迷复。君子应时须，学也中有禄。不干亦不矫，吾道惟自淑。方今岁将周，梅蕊巳簇簇。春江待君归，天上舟行速。
奉和吟桥表妹丈留别榆林士民之作未步韵
作者：郑蜀江
朝代：清

长城万里叹朱殷，锁钥北门戎马间。边塞风沙通草碛，鄜延烽火彻榆关。功高西夏思韩范，归卧东山乐孔颜。赢得嘉名民永戴，懔然胜国旧清班。
挽张之洞联
作者：郑衍炜
朝代：清
体裁：联

霖雨四朝恩，骑惊箕尾神，依想一德方咸，天上应留眷念；长风万里浪，泣共彭鄱波，诉问五洲多故，中原谁嗣均平。
城东春望
作者：郑襄
朝代：清

散步无远近，幽怀相与清。轻阴澹高柳，野水拓孤城。雨过菜花烂，风回溪鸟鸣。林居吾最羡，安得老桑耕。
萧寺晨钟
作者：郑谦
朝代：清

残星隐隐月朦胧。卧听钟声逐晓风。断续遥传萧寺外，悠扬时度乱云中。三生唤醒杯堪渡，万里惊回梦未终。惆怅馀音留不得，芙蓉十二漏催铜。
感怀
作者：郑贻林
朝代：清

清露被皋兰，落日照秋草。人生天地间，岂能长寿考。往来成古今，焉得不速老。仰视浮云飞，富贵焉常保。明月照高台，促织鸣东壁。游子寒无衣，北风何惨慄。池鱼思故渊，玄鸟逝安适。还顾望旧乡，悲与亲友别。
和童蔗云咏番头银
作者：郑超英
朝代：清

洋烟耗尽万家财，一见夷船色笑开。莫怪群看他面去，有钱方得出头来。
挽张之洞联
作者：郑辅东
朝代：清
体裁：联

出任疆圻、入登钧轴，关系安危，大机括在保障南方、斡旋北极；主持政典、总揽文明，动扬中外，备哀荣当声摇天宿、涕满坤舆。
挽唐景崧联
作者：郑辛樊
朝代：清
体裁：联

保越大名垂，日记一编，战绩早教敌胆落；割台遗恨在，谏书七上，孤忠惟有帝心知。
挽唐景崧联
作者：郑辛樊
朝代：清
体裁：联

抚全台肇绩三宣，戎马书生，早岁威名驰绝域；处江湖不忘魏阙，攀鳞行在，千秋魂梦泣灵均。
挽唐景崧联
作者：郑辛樊
朝代：清
体裁：联

是二千年亚洲英雄，未许后人论成败；为四百兆国民恸哭，岂徒知己感生平。
挽唐景崧联
作者：郑辛樊
朝代：清
体裁：联

死惜九年迟，回头总统虚名，中史顿开民主局；论难千载定，放眼台湾义举，后人谁继我公贤。
梨花限韵
作者：郑金銮
朝代：清

三月园林草径荒，一枝晴雪簇东墙。冰姿差后寒花发，缟素浑如贫女妆。艳惹夜蟾光处白，泪含春雨冷时香。空庭寂寞无人迹，引得游蜂阵阵忙。
蓬莱阁观海和韵
作者：郑金銮
朝代：清

高阁层峦上，沧溟那有垠。射工迎落日，飓母类奔云。缥缈来三岛，高寒到十分。登临馀感慨，渔笛不堪闻。
夜光木歌
作者：郑鉽
朝代：清

我闻拘弥之国有变昼之草，岂知兴州直北滦河东，更见夜光之木生蓬葆。野人斸得盘曲形，皮膜剥尽肌珑玲。黄昏扃户置床侧，煜爚幽焰腾寒厅。初疑唐居士，剪纸贴壁弄奇诡。又疑佛图澄，败絮塞孔照耀同明灯。仿佛甓社湖中见，神蚌吐珠映水面。得非放萤苑里游，冷气射骨凉飕飕。短檠墙角真可弃，摊卷还能辨细字。騃童刀削玉琐碎，磷火荧荧忽满地。吁嗟尔木上禀太阴精，烛龙之所不栖，羲和之所不及，乃是万古积雪千年老冰凝结成。是以白日韬晦，宵暗晶明。若非周王八骏张骞槎，谁复遇之震且惊。尔胡不学天禄杖，刘向阁中伴书幌。尔胡不学牛渚犀，驱逐鬼怪清鲸鲵。徒然潜伏穷荒外，丛棘柔藤森翳荟。呜呼！世间万物得地方荣滋，岂独尔木叹息不逢时。
寒蝉
作者：郑鉽
朝代：清

衰柳古池阴，寒蝉咽复吟。近兼风里叶，远带月中砧。但觉露堪饮，忽惊秋已深。白头潘骑省，为尔不胜簪。
扰龙松歌
作者：郑鉽
朝代：清

昔闻散花坞中片石峰，破石孕出千丈之奇松。今观非松又非石，但见虬枝夭矫向空立。得非窦子明，汶阳放钓来相迎。又疑轩辕帝，扳髯飞腾在云际。上有铁干五鬣长，绝似爪角森森张。下有溜雨霜皮在，鳞甲斑斑色五彩。我欲系之双赤绦，云雾晦冥恐遁逃。凛冽千年遗积雪，惨淡六月闻寒涛。吁嗟乎！秦封大夫宁胜此，何为偃蹇深山里？一朝绝壑雷雨起，看尔东行入海水。
月夜宿院中小阁
作者：郑鉽
朝代：清

暝色起平坡，钟声满山户。一禽忽惊聒，凉月已复吐。窗棂色如水，松叶纷可数。松下坐白猿，须髯极清古。
送族弟瀛洲之官安县七十韵
作者：郑鉽
朝代：清

朝廷设令长，盖为司牧计。远所岂异伦，小大无二例。要令瘠土民，俱受抚字惠。盘错如朝歌，虞羽乃径诣。王尊经九折，叱驭不留滞。奈何仕宦者，择地须佳丽。未论县紧赤，首欲系租税。其次问关征，再喜有邮递。意在攫羡馀，那肯顾一切。必得邻近邦，方免怨迢递。苟遇瓯脱乡，辄自长拂戾。岂知远方人，同是版籍隶。既已身许国，安可避劳勚。二者在今时，锢习亦陋弊。畴能力矫之，因以风当世。子本媚学徒，经术固根柢。探囊取甲科，志气莽精锐。区区百里秩，不足当睥睨。要登千仞峰，聊从一丘隮。今年始牵丝，僻在秦陇际。濒去忽量移，重得巴江澨。计程杳五千，封疆挟畛畷。旁观见尔尔，动色为㤞憏。子独貌怡然，西望便振袂。曰惟古蜀都，陆海富刀币。汶州在北面，剑阁门户闭。浮山嶂堞嵲，黑水波溶㵝。阴壑集猿猱，广泽潜鲮鳜。虎落带棕桐，人家映䇞筀。芋田收每倍，橦布美莫媲。自从崇祯末，豺貙肆狂噬。遂令周馀民，斩刈犹草薙。今虽渐生聚，弥望尚凋敝。所赖贤长官，煦妪流恺悌。颇闻近年来，为政复猛厉。旷土乍耕获，赋有日增势。譬之笃疾后，大虚损荣卫。参术未暇投，反进野葛剂。子去慎针石，苍生命所系。今人席未暖，往往即思替。入贷乞铨除，章绂郎曹缀。不思尔拜爵，恸哭几家毙。劝子勿欲速，精神壮年岁。况此号边方，铨司有新制。循资易腾趠，谁敢逾次第。笑彼事台宪，趋承竭智慧。璀璨黄金盘，磊落堆火齐。伛偻纳阶前，惟恐目不睇。子宁负生平，冰操应砥砺。当今四门辟，贤否难障蔽。果能饮水清，自尔动天帝。我与子同宗，吴越分支系。昔侍寒村翁，授经托深契。群从惟子贤，与我交早缔。论心十载前，游迹满燕蓟。今春又对床，直至鸣蝉嘒。非但外形骸，居然老兄弟。是以倾肺肝，知能恕狂呓。衣襟凉露湿，征路浮云翳。褒斜悬栈险，桔柏共流逝。前旌烟外飘，后骑林梢继。声声杜宇啼，物色凄沙汭。吊古女郎祠，握笔多清制。此邦称漏天，从来少晴霁。地湿岚气重，加饭宜子细。我方厌风尘，拟泛太湖枻。将从绿毛仙，金庭守杉桂。未敢散萍蓬，何时聚鄂棣。僧庐近青门，临别还小憩。杯行莫辞醉，酒尽当再贳。
题殉节录
作者：郑鉽
朝代：清

洛阳相君忠孝家，公生浙西乃再见。国初闽峤烽未息，仗剑从军气掣电。飞书磨盾动大帅，怀印骑驴治山县。谁知贼众卷波来，独据孤城请挑战。呜呼！死绥古来有，定鼎之际多观变。公乎挺戈誓杀贼，不顾妻儿况亲串。阵前从死十数人，碧血淋漓湿刀箭。至今庙食延平津，南八将军同醊奠。死者已死侯者侯，公独何人奏金殿。安得史笔昌黎翁，逸事为补《睢阳传》。
题陈南麓都谏匡山读书图二首
作者：郑鉽
朝代：清

昔领豫章节，曾看五老峰。今宵直鸾掖，犹梦青芙蓉。丘壑诗中见，云烟画里逢。浔阳数千里，展卷胜携筇。青莲读书谷，康乐翻经台。松下轩窗坐，岩间卷帙开。玄猿汲涧去，白鹿衔花来。如听银河落，砰訇万壑雷。
题陈南麓都谏匡山读书图二首·其一
作者：郑鉽
朝代：清

昔领豫章节，曾看五老峰。今宵直鸾掖，犹梦青芙蓉。丘壑诗中见，云烟画里逢。浔阳数千里，展卷胜携筇。
题陈南麓都谏匡山读书图二首·其二
作者：郑鉽
朝代：清

青莲读书谷，康乐翻经台。松下轩窗坐，岩间卷帙开。玄猿汲涧去，白鹿衔花来。如听银河落，砰訇万壑雷。
尺五庄联
作者：郑銮
朝代：清
体裁：联

何处无明月清风，半郭半村裴绿野；此地有茂林修竹，宜诗宜画谢青山。
张许二公祠联
作者：郑銮
朝代：清
体裁：联

尽孤城四百余战，功艰李郭，力障江淮，恸当时妾醢僮烹，列帐呦呦闻鬼哭；同毕命三十六人，祠号协忠，史称双庙，问何时须张眦裂，登堂凛凛见神威。
牛皋祠联
作者：郑銮
朝代：清
体裁：联

小朝廷难与图功，看战垒千层，遇毒含冤，知魂魄不忘故土；旧令尹行将归去，借泰山片壤，题楹志别，愿威灵长卫吾民。
贺杨遇春寿联
作者：郑銮
朝代：清
体裁：联

紫气满关中，合李聃同期而至；青城临蜀道，先王旦一日以生。
锦屏山亭联
作者：郑銮
朝代：清
体裁：联

树栽棠作舍；山制锦为屏。
夏日钞书小窗如炙念家严远出捕蝗率彼旷野炎蒸百倍因用家严送有邻弟返里原韵示诸妹
作者：郑镜蓉
朝代：清

烦暑正流金，长日当季夏。姊妹小窗閒，时作喃喃语。双丸去如梭，倏过端阳假。楸枰已懒弹，对食却杯斝。石鼎响如潮，茶烟看绕舍。榴火复薇花，景物递相迓。蛙鼓不停声，令人几惊咤。白汗如雨挥，黄沙将人射。虽罢火伞张，那得清凉夜。太守同民忧，讵有案牍暇。昔岁厄阳侯，泛滥吁可怕。今幸茁其苗，转眼纳禾稼。胡天不悔祸，鸠鹄未蒙赦。虫豸迭为灾，扑面火云下。大地真如炉，短后衣难卸。返署未浃旬，又促星言驾。虽灭旋复兴，吴越若争霸。宦海嗟茫茫，何时守桑柘。尔辈尚童心，嬉笑还怒骂。我心耿耿然，好怀那得借。因思官阁清，松萝高插架。更有《秋水篇》，千载人脍炙。早晚凉信来，烦忧暂可谢。能息数朝间，好把归鞍跨。蛩声荒砌吟，萤光腐草化。扫地更焚香，襟期古人亚。此事难预期，欲言先呕哑。八闸未云遥，远隔如浐灞。虫口有馀粮，谚语堪慰藉。薪米庆丰年，无忧珠桂价。
夏晓
作者：郑镜蓉
朝代：清

绿树环庭外，荷含晨露深。轩窗不受暑，水竹自成阴。隙月窥残梦，疏星动晓禽。碧幮风远送，凉气逼衣衾。
新秋
作者：郑镜蓉
朝代：清

凄凄砌里有虫吟，漏尽声声韵转沈。人入梦时初过雁，月当圆处正闻砧。风微菡萏浮平沼，雨霁梧桐落远林。此夜幽闺偏耿耿，悲秋为感楚骚心。
秋雨用苏岐亭韵
作者：郑镜蓉
朝代：清

更漏响沈沈，铜壶滴金汁。遣兴与裁诗，含毫纸欲湿。似云石燕飞，哀祈幸一得。潭底起乖龙，如奉律令急。蛙鼓亦齐鸣，唼喋乱鹅鸭。阵阵势倾盆，缕缕烟垂幕。离披蜀葵黄，狼藉鸡冠赤。净洗六街尘，水碧复沙白。茅屋顿凉生，微香吹衣帻。一雨一犁金，贫民免啜泣。从此庆丰年，禾黍盈无缺。原野景色新，能遣悲秋客。且暂解焦劳，小榻呼觞集。
送林心香南归
作者：郑际唐
朝代：清

作客归云乐，别人秋最难。青衫仍短剑，黄叶满长安。薄宦淹微禄，余情昵古欢。寄言慰石友，此诺未应寒。
西瓜
作者：郑际魁
朝代：清
体裁：诗

莫将萍实异兹看，老邵当年学种难。青蔓依微缘力弱，含香独抱此心丹。
龟山步月
作者：郑际魁
朝代：清

为爱清奇绝磴行，东方岭上月初生。却嫌僻坞光偏小，纵过疏林影未平。
番俗
作者：郑霄
朝代：清

混沌初开似葛怀，人间甲子欠安排。瞻蒲望杏占农候，一幅豳风却不差。蓬头跣足露雎尻，尺布缠腰结束豪。总发莫嫌藤草陋，娆妖全在插鸡毛。三月芳菲唱踏歌，鱼龙人海竞婆娑。就中也有周郎顾，颠足摇头说甚么。素问空传肘后经，山中无复斸参苓。河流滴滴杨枝水，洗尽番儿骨髓腥。灌溉无烦土脉饶，才经播种不耘苗。登场一岁支三岁，谁上屯田十二条。
番俗·其一
作者：郑霄
朝代：清

混沌初开似葛怀，人间甲子欠安排。瞻蒲望杏占农候，一幅豳风却不差。
番俗·其三
作者：郑霄
朝代：清

三月芳菲唱踏歌，鱼龙人海竞婆娑。就中也有周郎顾，颠足摇头说甚么。
番俗·其二
作者：郑霄
朝代：清

蓬头跣足露雎尻，尺布缠腰结束豪。总发莫嫌藤草陋，娆妖全在插鸡毛。
番俗·其五
作者：郑霄
朝代：清

灌溉无烦土脉饶，才经播种不耘苗。登场一岁支三岁，谁上屯田十二条。
番俗·其四
作者：郑霄
朝代：清

素问空传肘后经，山中无复斸参苓。河流滴滴杨枝水，洗尽番儿骨髓腥。
赋得绿树阴浓夏日长
作者：郑青蘋
朝代：清

学飞乳燕绕回廊，出水芙渠冉冉香。曲院花凝晨露润，小窗人耐晚风凉。莺梭乱织千条柳，蛙吹时喧半亩塘。欹枕横斜书数卷，了将清课日初长。
读渔洋山人诗集感怀云图宾石超群诸先生皆渔洋裔也
作者：郑鸿
朝代：清

记得髫年学赋诗，锦秋湖畔得良师。不知此日东堂下，可有梅花似昔时。旧事重思各黯然，酒场诗社已成烟。归来自惜匆匆甚，回首风光十七年。香海风流人已去，尚馀螺壳擅辞华。渊源家学千秋继，不愧诗名在杜家。司马桥边曾觅句，桓公台下几探春。他年再访花山路，惜少当时旧酒人。
读渔洋山人诗集感怀云图宾石超群诸先生皆渔洋裔也·其一
作者：郑鸿
朝代：清

记得髫年学赋诗，锦秋湖畔得良师。不知此日东堂下，可有梅花似昔时。
读渔洋山人诗集感怀云图宾石超群诸先生皆渔洋裔也·其三
作者：郑鸿
朝代：清

香海风流人已去，尚馀螺壳擅辞华。渊源家学千秋继，不愧诗名在杜家。
读渔洋山人诗集感怀云图宾石超群诸先生皆渔洋裔也·其二
作者：郑鸿
朝代：清

旧事重思各黯然，酒场诗社已成烟。归来自惜匆匆甚，回首风光十七年。
读渔洋山人诗集感怀云图宾石超群诸先生皆渔洋裔也·其四
作者：郑鸿
朝代：清

司马桥边曾觅句，桓公台下几探春。他年再访花山路，惜少当时旧酒人。
丁酉1897仲秋感怀
作者：郑鹏云
朝代：清

踏遍槐黄迹已陈，磨穿铁砚暗伤神。功名有分三生定，时事如棋一局新。五度秋风曾老我，二分明月正怀人。瀛东多少观光客，桂籍留题话宿因。
东河飞沫
作者：郑鹏云
朝代：清

东河佳胜现奇观，溅玉飞琼信一般。添得文澜光志乘，随风珠玉跃毫端。
北郭烟雨
作者：郑鹏云
朝代：清

半村半郭日閒游，一抹山光眼底收。烟景模糊池畔柳，雨声点滴水边楼。披图学画怀摩诘，欹枕閒听记陆游。绝爱名园时憩息，宜春宜夏又宜秋。
吊郑成功
作者：郑鹏云
朝代：清

已从金厦据双门，还要骑鲸到七鲲。能使红毛归故物，敢将赤手抗中原。英风飒爽飞鸾岛，旧雨凄凉梦蝶园。三百年来明养士，如君才算报君恩。
和周亦香广文赠句原韵
作者：郑鹏云
朝代：清

诗成珠玉句惊奇，别馆清樽唱和时。衣带鲲洋唯一水，春潮有信负归期。
天然足
作者：郑鹏云
朝代：清

女界文明局一新，羞将束缚损天真。潘家莲瓣杨家袜，今日何人肯效颦。
太平岩在鹭门之东相传为先世延平郡王读书处外镌有石笑两字书此志感
作者：郑鹏云
朝代：清

石不能言笑口开，读书深处有莓苔。草鸡莫问当年事，鲲海骑鲸去不回。
展重阳
作者：郑鹏云
朝代：清

重阳辜负此良辰，再展佳期话夙因。风雨满园今已过，催租防有再来人。
指峰凌霄
作者：郑鹏云
朝代：清

灵秀欣从海外誇，品题第一数诗家。拈毫写到名山景，腕底应开五色花。
新竹竹枝词
作者：郑鹏云
朝代：清

循例家家拜玉皇，半求名利半安康。不知案上司香吏，曾否分明达上苍。端阳佳节约同游，角黍堆盘自应酬。况是今年风景好，大家海口看龙舟。盂兰胜会斗繁华，女伴娉婷伞半遮。绝似芙蓉初出水，一枝叶护一枝花。搓丸风俗纪闽南，净手焚香祝再三。新妇背人拈一颗，当垆私自卜宜男。
海物杂咏
作者：郑鹏云
朝代：清

银鳞肥美品无双，多骨何须恨满腔。最是荔支将熟后，馋涎忆到富春江。
海物杂咏
作者：郑鹏云
朝代：清

霜天波落洞庭寒，玉鲫初肥上食单。多少过江名下士，有人白眼等閒看。
海物杂咏
作者：郑鹏云
朝代：清

鳒鲽名笺尔雅图，双游忘却在江湖。伤心反目惭于汝，忍作王馀片影孤。
潜园探梅
作者：郑鹏云
朝代：清

逋仙去后迹犹存，百树横斜自一村。偶为裁诗寻好料，不辞冒雪访名园。宜编廿六春开径，香逗三分艳举樽。难得堂堂贤令尹，替花生色品题尊。
留园雅集席上即事
作者：郑鹏云
朝代：清

东望瀛壖泪眼哀，骚坛韵事话文开。名园宴会群英集，料有新诗继福台。
秋雁用王渔洋秋柳原韵
作者：郑鹏云
朝代：清

江干红树不禁霜，秋满长空水满塘。似尔寒声来荻渚，有人乡思起车箱。关临塞漠屯刘沔，池筑睢阳忆孝王。孤馆酒醒天欲暮，斜阳衰草度閒坊。平沙秋雨冷毛衣，粒食依人早识非。缥缈晴空排字起，迢遥绝塞寄书稀。孤城戍角临风泪，落木寒江背雪飞。枨触弟兄分别后，天涯只影永睽违。沙眠水宿总相怜，极目平芜下乱烟。衡浦声沉云漠漠，潇湘愁入雨绵绵。雪痕印后成千里，霜信衔来又一年。多少江楼征妇泪，西风落日盼穷边。
秋雁用王渔洋秋柳原韵
作者：郑鹏云
朝代：清

淮南秋雨黯销魂，归思悠悠自掩门。疏柳残蝉才绝响，空梁去燕杳无痕。横塘菰米波千顷，浅渚芦花月一村。瑶瑟有弦筝有柱，不胜清怨曲中论。
秋雁用王渔洋秋柳原韵·其一
作者：郑鹏云
朝代：清
体裁：七言律诗

江干红树不禁霜，秋满长空水满塘。似尔寒声来荻渚，有人乡思起车箱。关临塞漠屯刘沔，池筑睢阳忆孝王。孤馆酒醒天欲暮，斜阳衰草度閒坊。
秋雁用王渔洋秋柳原韵·其三
作者：郑鹏云
朝代：清
体裁：七言律诗

沙眠水宿总相怜，极目平芜下乱烟。衡浦声沉云漠漠，潇湘愁入雨绵绵。雪痕印后成千里，霜信衔来又一年。多少江楼征妇泪，西风落日盼穷边。
秋雁用王渔洋秋柳原韵·其二
作者：郑鹏云
朝代：清
体裁：七言律诗

平沙秋雨冷毛衣，粒食依人早识非。缥缈晴空排字起，迢遥绝塞寄书稀。孤城戍角临风泪，落木寒江背雪飞。枨触弟兄分别后，天涯只影永睽违。
红梅
作者：郑鹏云
朝代：清

聘得海棠真艳福，也从脂粉洗寒冰。夕阳一角花千朵，误把罗浮作武陵。
赠罗山赖士仰广文
作者：郑鹏云
朝代：清

沧海桑田应变更，簪缨门第重东瀛。老苏家学能传子，小宋声华不让兄。棣萼联辉成国器，梓乔济美振家声。大罗高会罗山客，牛耳骚坛仗主盟。
过灵泉寺有感
作者：郑鹏云
朝代：清

灵泉胜地冷繁华，劫火曾经游兴赊。聊把新诗题古佛，山门落日听啼鸦。
鸡声
作者：郑鹏云
朝代：清

灯窗结伴感闻鸡，戒旦年来累小妻。万里雄心频起舞，五更残梦促羁栖。板桥迹印留鸿爪，函谷关开趁马蹄。绛帻有人同报晓，霜华满地月轮西。
夏人叔从禹峰先生为湖南之游
作者：郜焕元
朝代：清

之子湖南去，扁舟意若何。白云衡岳满，青草洞庭多。幕府裁铙曲，迁人依棹歌。只愁扬子宅，蚤暮少经过。草檄真能事，从军亦壮游。况逢汉陆贾，同注《晋阳秋》。雨幔临湘浦，风帆近岳楼。赖君传古迹，赋压楚江头。
夏人叔从禹峰先生为湖南之游·其一
作者：郜焕元
朝代：清

之子湖南去，扁舟意若何。白云衡岳满，青草洞庭多。幕府裁铙曲，迁人依棹歌。只愁扬子宅，蚤暮少经过。
夏人叔从禹峰先生为湖南之游·其二
作者：郜焕元
朝代：清

草檄真能事，从军亦壮游。况逢汉陆贾，同注《晋阳秋》。雨幔临湘浦，风帆近岳楼。赖君传古迹，赋压楚江头。
寄遁山子
作者：郜焕元
朝代：清

别后俱多难，归来独可怜。兴吟吴苑草，泪尽郢门烟。万事还乡井，孤身历岁年。白头新赋草，零落竟谁传。
晤张海旭
作者：郜焕元
朝代：清

尚记南奔日，艰危借一舟。孤帆淮浦月，百战岛门秋。身世还青眼，山河竟白头。草堂尊酒在，万里慰离忧。
江上逢黄坤五太史
作者：郜焕元
朝代：清

白发承明旧侍臣，天涯沦落晚堪亲。箧中岁月存诗史，世外江湖有钓缗。往事伤心辞洛日，他乡垂老避秦人。开元朝士君仍在，听到宫词泪满巾。
王幼舆以近诗见贻即有禹州之游作此奉送兼致怀兵使沈绎堂
作者：郜焕元
朝代：清

闲门尽日补烟萝，竹里逢君有啸歌。一卷诗才传白雪，三春客又渡黄河。风归禹甸山川丽，路入梁园词赋多。好问故人东郡长，楼中《八咏》定如何。
申凫盟见访
作者：郜焕元
朝代：清

自枉高人驾，悠然淡旅情。狂真疏礼法，老益厌诗名。万树霜前色，连砧苑外声。乡心剧岁晚，迟我碧山耕。
访赵锦帆于报国寺解官南归怅然有怀
作者：郜焕元
朝代：清

白首官仍谪，黄河客竟还。春明无故旧，秋色冷乡关。叶落松房定，风吹海月闲。苏门归倘遂，同钓碧溪湾。
赠彭禹峰先生
作者：郜焕元
朝代：清

扬舲五月下蛮方，醉踏江楼草色长。公子椒兰新七泽，将军裘带旧三湘。君从绛幄论前辈，我向青云认父行。万里长缨须蚤系，汉家将相本南阳。
赠李将军戍楚
作者：郜焕元
朝代：清

铁衣十载临戎日，尚忆围城转战功。射虎未闻封李广，雕虫犹复困扬雄。千群代马悲笳里，独戍江湖险塞中。氛祲扶桑忧不细，捷书蚤寄楚天鸿。
走笔别程伯建
作者：郜焕元
朝代：清

前年别，城之隈，今年别，江之浒。黄鹄高骞野惊翔，苍龙昼立瘦蛟舞。沙洲烟草绿茫茫，棕笠泥鞋九日雨。欧长卿，李云田，偕子同来送别船。别船日暮芙蓉老，满酹清酤问秋昊。相逢意气感须眉，二子不言子更悲。昨日上书不见收，低头幕府终何为。闻君杖策向长安，水落桑乾木叶寒。黄金谁荐中涓马，易水空怜壮士冠。君不见郎官湖上李白游，至今魂魄尚堪留。又不见蓬荆深没楚王台，阴雨啾啾鬼夜哀。登祝融，望吴越。我欲扶筇鼓柁，上八万之天台，探千年之禹穴。安能俯仰随世网，牺牛文身入庙遭羁绁。
赴东壑遥望五龙雪色
作者：郜焕元
朝代：清

径行初日千峰上，俯瞰苍烟一郡西。朔塞天连三晋险，晴空雪压五龙低。山腰拾级樵争入，树杪盘云岛乱啼。万壑乡园吾独往，岭猿溪月待幽栖。
过顺德有怀沧溟先生
作者：郜焕元
朝代：清

中原二子盛当时，历下文章晚更奇。识得峨嵋天半意，黄榆高处自题诗。领袖宗徐气尚骄，秋生郡阁雁萧萧。文章未老山河在，词客英灵正可招。
过顺德有怀沧溟先生·其一
作者：郜焕元
朝代：清

中原二子盛当时，历下文章晚更奇。识得峨嵋天半意，黄榆高处自题诗。
过顺德有怀沧溟先生·其二
作者：郜焕元
朝代：清

领袖宗徐气尚骄，秋生郡阁雁萧萧。文章未老山河在，词客英灵正可招。
送姜铁夫南归
作者：郜焕元
朝代：清

白首家无定，青山尔又归。京华词客贱，秋雨故人稀。钟动催霜叶，潮平载夕晖。鉴湖南月好，为我选渔矶。
魏雍伯招游鹿泉诸胜
作者：郜焕元
朝代：清

跨马出西郊，倦眼豁疏放。远景带日斜，清游恣元畅。秋气下苍嵓，空翠殆难状。同行得佳侣，泉石激微尚。行看岩岫舒，坐爱流滮漾。瞻眺韩侯祠，英风飒甲仗。剥藓读残碑，寄兴忽悲壮。回望羽人居，丹栱绝壁上。虚洞有云封，老树为之障。急雨溜层巅，攀烟遵复嶂。初寻惊奥奇，径转得平旷。中有龙象藏，丹碧郁相望。微步惬幽寻，阴洞何年创。嵌空入杳窅，白日划光亮。造化钟灵异，神工非意匠。累累号连珠，透辟绝依傍。冰雪泠然入，披襟为神王。空亭延翠花，日暮欣跌宕。生平丘壑心，对此树高贶。愿得休粮居，乘风采瀣沆。
南山听吴用山先生弹琴
作者：郝仲成
朝代：清

吴子弹琴处，萧然山水深。松声下虚阁，石溜鸣空林。落落动幽指，寥寥闻古音。曲终无一语，夕日散寒阴。
夜
作者：郝仲成
朝代：清

斜月明深池，流萤下高树。独夜澹无言，幽花滴香露。
晚眺
作者：郝仲成
朝代：清

凉风惊我袂，翘首一开颜。夕日上高柳，晴云飞远山。鸟归林叶定，村静犬声閒。谁向寥空外，轻描月一弯。
励志
作者：郝懿行
朝代：清

五日不读书，筋力欲衰老。十日不作文，心思已枯槁。常恐名不立，青青去人早。铅椠无虚陈，经训恣蒐讨。况偕素心人，疑义相与考。偶然窥新境，郎若睹清昊。孜孜入编记，日久成初稿。敢云希古人，亦曰敦宿好。
夏日口占
作者：郝懿行
朝代：清

人言三伏暑天长，我有间中逃暑方。山气西来朝带爽，窗风北过午生凉。心清不借甘瓜镇，几静惟闻古墨香。更喜眠余湘簟冷，蝉声乱落读书床。
小园
作者：郝懿行
朝代：清

城市居然似隐沦，小园间涉趣偏真。花间徐步不惊鸟，竹里深藏如避人。冒雨寻畦蔬甲媆，随篱插树土痕新。蓬蒿满径荒芜久，芋栗全收复不贫。
拾海错
作者：郝懿行
朝代：清

大化何奫沦，泱漭无停止。天地混沌日，沦海何时起。一碧浑涵间，今有太古水。潮汐割昏晓，如斯夫不已。月满鱼脑盈，月晦蚌胎死。渔父携筠篮，追随者稚子。逐虾寻海舌，淘泥拾鸭嘴。细不遗蟹奴，牵连及鱼婢。生物供人用，造化意如此。鲲鲸在其中，芥子须弥耳。圆䆸时一望，磨青几万里。
至家
作者：郝懿行
朝代：清

乍远长安市上尘，故园风景喜相亲。青山有意迎归客，绿竹居然识主人。书味寻时还似旧，世情阅处更添新。牙笺未理须吾事，且养他年拜献身。
青县盐河晓渡
作者：郝懿行
朝代：清

帆驶下盐艘，晓风喧客舟。一篙点水过，错认是轻鸥。
与吴述之夜话
作者：郝植恭
朝代：清

银烛烧残短几支，周旋我亦爱吾痴。论交每在忘形后，知士当于未遇时。客为看花能脱俗，诗如还债不嫌迟。书寮寂寂通宵话，强发高歌对酒卮。
哭李实堂
作者：郝植恭
朝代：清

性情豪迈绝凡伦，怅望天涯有泪痕。生是四方无定客，死为万里未归魂。探囊牢落留诗句，荷锸佯狂对酒樽。移徒庭阶思旧况，不知明月已当门。
吊明蜀抚军葆一张公
作者：郝浴
朝代：清

崇明昔遘乱，明纲犹未委。岂无心膂臣，徵兵及蛇豕。驾驭宁尽乖，天地合疮痏。蜂动翕百蛮，流血殷渝水。灿灿芙蓉城，旦夕将摧圮。公持霜斧出，椎牛誓介士。挞发固有威，忠孝亦有理。遂令执殳众，感激厉廉耻。复城二十七，恢地二千里。至今溪峒中，谈公犹系齿。再有邦彦乱，永宁尽贼垒。公膺节钺来，将卒六千耳。歼灭十万寇，迅若扫浮蚁。距今三十年，蜀运未休否。献逆扬其波，群盗纵横起。强壮膏郊原，老弱委泥滓。鳞鳞万家邑，化作榛与藟。亩亩千顷禾，鞠为稂与秕。浴也叱驭人，志在遵前轨。遗民一何寡，交以生为累。蜀吏一何弱，争以黜为喜。吏民亦人情，致此良有以。师行动以万，邑民百十止。岂暇事耕耘，不足供驱使。况复滇黔间，伏莽丛奸宄。永宁未遽入，渝城师暂已。赖有保宁捷，经略从兹始。公当明祚衰，建竖伟若彼。予当清盛初，匡济仅如此。明明忠荩业，胡为逊君子。丰碑吹作尘，蔓草迷祠址。聊采故老言，题诗付青史。哀哀巴渝人，公在尔不死。
同王无烦游石氏祇园
作者：郝浴
朝代：清

侧身双树入，花气浣衣裳。不道千年雪，融成百合香。落红嫣小筑，凝翠湿回廊。尚有安巢燕，呢喃问觉王。金谷分明在，相看作化城。青山如假寐，飞鸟自呼晴。花灿阳春笑，松流大壑声。幽情谁复憾，况共虎溪行。
同王无烦游石氏祇园·其一
作者：郝浴
朝代：清

侧身双树入，花气浣衣裳。不道千年雪，融成百合香。落红嫣小筑，凝翠湿回廊。尚有安巢燕，呢喃问觉王。
同王无烦游石氏祇园·其二
作者：郝浴
朝代：清

金谷分明在，相看作化城。青山如假寐，飞鸟自呼晴。花灿阳春笑，松流大壑声。幽情谁复憾，况共虎溪行。
江南采莲曲
作者：郝湘娥
朝代：清

采莲乳妇小花香，罗袖新裁半臂长。为羡滩头交颈睡，戏将荷叶罩鸳鸯。十五吴娃惯弄潮，隔花回首向郎招。来时不用撑船访，门对垂杨靠水桥。
江南采莲曲·其一
作者：郝湘娥
朝代：清

采莲乳妇小花香，罗袖新裁半臂长。为羡滩头交颈睡，戏将荷叶罩鸳鸯。
江南采莲曲·其二
作者：郝湘娥
朝代：清

十五吴娃惯弄潮，隔花回首向郎招。来时不用撑船访，门对垂杨靠水桥。
清平乐
作者：郝湘娥
朝代：清

帘钩双控。时有熏风送。恼杀禽声宛转弄。惊破午窗残梦。分明薄幸回家。醒来依旧天涯。且莫轻抛珊枕，再从梦里寻他。
清平乐
作者：郝湘娥
朝代：清

鹅黄柳色。一抹烟如织。倚遍南楼莺语寂，又是暮山凝碧。忽闻女伴相邀。踏青准拟明朝。单少绣花鞋子，呼鬟连夜双挑。
绝命词
作者：郝湘娥
朝代：清

一妇何曾事二天，今朝遄死赴黄泉。愿为厉鬼将冤报，岂向人间化杜鹃。
冉冉
作者：郝答
朝代：清

冉冉霜华鬓已丝，一年几见好花枝。箧中诗就吟难稳，醉里杯宽酒不辞。浮世祗今成落拓，间情终古写相思。纷纷眼底皆余子，未识何人是可儿。
槛外
作者：郝答
朝代：清

槛外秋光入绮寮，寒镫孤馆黯魂消。客中病酒初闻雁，江上怀人正落潮。南浦疏云常漠漠，西风冷雨故潇潇。家乡未似长安远，可有音书慰寂寥！
寄题五老峰
作者：郝维讷
朝代：清

庐岳岧峣隐列仙，五峰离立蔚蓝天。玉膏瑶草襟期外，白鹤青牛謦欬边。极目蓬莱惟一气，共餐沆瀣自何年。终期振策三梁上，宾主逢迎意俨然。
挽左宗棠联
作者：郝长庆
朝代：清
体裁：联

将相历三朝，平东南、定西北，威震华夷，上下几千年，独有勋名高泰岳；追随经卅载，依节钺、托帡幪，恩叨造就，纵横数万里，忽惊风雨陨台星。
海口即事
作者：郝霔
朝代：清

东宁黎庶日阗阗，树艺欣逢庆有年。贸易不分疆域异，稽查岂惜往来骈。稑穜满载权衡定，楼橹长驱姓氏镌。清晏波光思帝德，布帆无恙乐尧天。
双龙湫歌
作者：郦滋德
朝代：清

仙人身披芙蓉裘，笑骑白鹤阆山头。手中绿玉九节杖，下窥瀑布双龙湫。东湫老龙寒方蛰，殷雷漰渤起虚室。珠帘千尺挂秋风，倒卷寒光泻斜日。西湫亦是龙所宫，一潭皎洁正当中。冷猿抱月啸青雨，喷云吐雾连鸿濛。匹练古今长不改，神物护持烦真宰。蓬莱三度早扬尘，眼中还见双湫在。天孙箫鼓彩霞开，明珰玉女春徘徊。回头大笑人间世，短歌一曲归去来。
宜城谒黄叔度墓
作者：郭世嵚
朝代：清

朝发丽阳驿，暮抵宜城县。风沙浩浩来，下马目犹眩。荒冢何累累，藤萝延以蔓。县令知好古，墓道表黄宪。巍巍道傍碑，洵为多士劝。顾厨与俊及，纷纷皆蒙难。林宗亦幸免，张俭恃逃窜。叔度独汪汪，不登党人传。行藏语颜回，气节振颓汉。大雅今不作，对此殊留恋。向夕道路长，愧无溪毛荐。
闻蛩作
作者：郭世嵚
朝代：清

已觉寒声咽，凄然复诉谁？一年秋尽后，四壁夜凉时。街柝当门急，霜钟出寺迟。吾曹摇落意，微物亦先知。
伏波祠联
作者：郭世钦
朝代：清
体裁：联

功名安足为，当时交趾车还，如公忠勇犹腾谤；拜瞻空有感，此日越裳贡渺，何人慷慨更筹边。
挽聂景儒曾祖母联
作者：郭世钦
朝代：清
体裁：联

达于庄周，输所天偕老；国有颜子，非此母不生。
陶朱祠联
作者：郭世钦
朝代：清
体裁：联

半亩此迎神，越国江山留垄断；五湖长浪迹，吴宫花草入扁舟。
丽人
作者：郭临江
朝代：清
体裁：古风

茅屋两三间，乱山乔木里。中有一丽人，其容都且丽。顾宜城国倾，瞻疑帝天是。所性复悠闲，无言比桃李。譬彼苎萝村，亦有西施子。江头坐浣纱，队逐诸姑姊。兵革满山川，山居二十年。时乎不可动，字待女贞坚。夭冶邻家女，嫁得轻薄儿。佩玉衣罗绮，娇艳侈归期。邻女狂也且，所见何区区。穷通各有在，卬友卬亦须。
习安八景 其一 笔峰挺秀
作者：郭临江
朝代：清
体裁：七言律诗

何来大笔势摩天，塔建圆通望俨然。濡向九霄沾雨露，挥从万象走云烟。钟王隶楷当头见，燕许词章信手传。秀启人文归间气，霓裳高咏会群仙。
习安八景 其七 华严书声
作者：郭临江
朝代：清
体裁：七言律诗

华严古洞本仙寰，励以读书更号山。修士但教泉比洁，聚徒何患石同顽。烟霞涧壑尘氛远，鸡犬桑麻乐意关。再访桃园无觅处，此中幽隐不须还。
习安八景 其三 甲楼十字
作者：郭临江
朝代：清
体裁：七言律诗

甲楼高耸压当中，南北东西十字通。引越控蛮声教讫，襟滇带楚往来同。才人据坐呼明月，游子作歌唱大风。自是五星归会处，黔州佳胜此为雄。
习安八景 其二 砚石生香
作者：郭临江
朝代：清
体裁：七言律诗

砚以微凹聚墨多，砚山片石竟如何。池飞花点香弥远，篆结苔文古不磨。座有奇珍佳士赏，田无恶岁老农歌。只今铜雀漳台瓦，笑杀阿瞒一醉酡。
习安八景 其五 金钟覆地
作者：郭临江
朝代：清
体裁：七言律诗

金山古寺绿阴浓，遥望形如覆地钟。鹫岭亭欹路起鹫，龙泉池小诧飞龙。石梯百级沿苔藓，宝殿三层夹桧松。独羡危楼西盼处，万家烟火望重重。
习安八景 其八 洪化海国
作者：郭临江
朝代：清
体裁：七言律诗

元从洪化纪沧桑，海国烟波事渺茫。此境原宜天外有，伊人宛在水中央。峰峦耸峙浮图白，殿阁周遮古木苍。海客侈谈何所是，蓬瀛笑指说东洋。
习安八景 其六 玉笏朝天
作者：郭临江
朝代：清
体裁：七言律诗

万仙古洞绝尘寰，望在烟云渺霭间。路有群真朝北斗，宁无隐吏俟东关。芙蓉手把称臣某，咫尺盛瞻近圣颜。宴罢归来天路迥，步虚声里佩珂珊。
习安八景 其四 丁水三叉
作者：郭临江
朝代：清
体裁：七言律诗

东南二水作渊渟，会向南流字是丁。只以碰头遭俗忌，遂因锁口变佳形。洲分白鹭中为堰，峡比黄牛下有汀。积土成山亏一篑，待增花柳即园亭。
书斋偶兴
作者：郭临江
朝代：清
体裁：五言律诗

世味无它好，生涯只读书。胸开天地阔，眼放古今虚。客至烧新茗，人归启敝庐。穷居期独善，世事自纷如。
偶兴
作者：郭临江
朝代：清
体裁：七言律诗

城头古寺接郊墟，静处无邻好读书。排闼青来山过雨，当轩绿满圃环蔬。嚣尘隔绝同逃世，车马不闻似隐居。最好闲从高阜望，垂杨界断万家闾。
冬至用工部韵和易笏山太守之作
作者：郭临江
朝代：清
体裁：七言律诗

盎然春意暗相催，阳气于兹喜渐来。理到丝纶方有绪，消将劫火竟无灰。风霜节见山中木，天地心觇岭上梅。鸿渚无端歌此际，东人翘首为含杯。
初雪有作和黄镜虚原韵
作者：郭临江
朝代：清
体裁：古风

朔风之寒真寒绝，砭人肌骨冰如铁。枯树枝头冻雀鸦，澄潭水底僵鱼鳖。山窗兀坐自凄凉，悼我寒门无点热。衾裯不暖意何温，灯火难亲心欲折。朝来境地怪光明，开门延视满山雪。衡茅斜欹掩映中，点缀清幽不可说。芭蕉图里逸情高，蓑笠舟边佳兴悦。虽无酒煮且烹茶，松柏试我傲寒节。原野山横岫色低，池塘水浅波纹缬。晶莹世界玉同辉，皎净乾坤珠比洁。相对自觉无纤埃，一曲狂歌唾壶缺。人生斯世几何年，奈何俗虑苦牵掣。秋月春风等闲过，少壮光阴逝如瞥。况复天涯苦战争，到处兵戈竞流血。倒悬待解竟无人，宛转中怀空痛裂。伏处读书二十年，危心深虑犹孤孽。安得一旦事权归，大地尘氛尽扫灭。经济未能见措施，文章好与试雕锲。歔欷感叹亦何为，独善穷居户可鐍。欣观昨夜六出飞，山中景物倍清澈。我欲骑驴过板桥，当垆一醉解金玦。与君共吐胸中奇，清言娓娓饶其舌。君何与我有同心，新诗赋就意如阙。白雪阳春赓和难，强效巴讴知僭窃。吟成且更探梅花，玉树纷纷霏玉屑。
又二绝·其一
作者：郭临江
朝代：清
体裁：七言绝句

中庭地白暮天青，仰视浮空放浪形。玉笛不知何处起，琉璃界里度风听。
又二绝·其二
作者：郭临江
朝代：清
体裁：七言绝句

葛巾蒲扇趁秋凉，朗照中宵夜未央。尘障全消天籁动，广寒宫里桂飘香。
听莺曲·其一
作者：郭临江
朝代：清
体裁：七言绝句

春光明媚满春城，春城树树啭春莺。春莺树上声娇唤，间关睍睆最分明。
听莺曲·其三
作者：郭临江
朝代：清
体裁：七言绝句

垂杨渡口语莺多，缠绵宛转韵相和。洗我诗肠烦鼓吹，砭它俗耳费笙歌。
听莺曲·其二
作者：郭临江
朝代：清
体裁：七言绝句

凭栏坐久惬幽趣，斗酒双柑听将去。听去听去何所之？一溪烟雨垂杨渡。
听莺曲·其五
作者：郭临江
朝代：清
体裁：七言绝句

赏心自爱韶光好，关心不放韶光老。绿云深处草如茵，年年此中常醉倒。
听莺曲·其六
作者：郭临江
朝代：清
体裁：七言绝句

一醉归来思渺然，写我春心又一年。回头笑指长安道，王孙走马度翩翩。
听莺曲·其四
作者：郭临江
朝代：清
体裁：七言绝句

嘤嘤语罢复交交，百五春光艳六桥。金闺少妇魂应断，锦帐佳人梦也消。
咏怀二首·其一
作者：郭临江
朝代：清
体裁：五言律诗

学浅唯忧道，时乖不讳贫。玉悲和也献，璞返斶之真。瓮牖绳枢子，敦诗说礼人。虽穷何足病，天地岂无因？
咏怀二首·其二
作者：郭临江
朝代：清
体裁：五言律诗

豹隐南山雾，鹏抟北溟风。以时观变化，所遇即穷通。冯道称长乐，颜回号屡空。荣枯从靡定，安足论英雄？
商妇怨·其一
作者：郭临江
朝代：清
体裁：七言绝句

百般红紫斗芬芳，春思春光两渺茫。寂寞深闺朝睡起，为人情甚懒梳妆。
商妇怨·其二
作者：郭临江
朝代：清
体裁：七言绝句

无端嫁得瞿塘贾，万贯缠腰逐浪游。可怜闺中人老矣，风流兀自说扬州。
喜刘子云见过
作者：郭临江
朝代：清
体裁：七言律诗

索居自恨久离群，知己相逢喜见君。抵掌同谈天下事，倾心共论古人文。空斋晤对怜今雨，小院低回怅暮云。坐待更阑还自去，柴门把送意殷殷。
喜晴
作者：郭临江
朝代：清
体裁：五言律诗

雪夜连朝冷，冰风几夜寒。梦回刚一觉，日上忽三竿。鹊噪檐端急，人声户外欢。园林游眺处，苍影度团团。
地藏寺黄杨树歌及跋
作者：郭临江
朝代：清
体裁：古风

地藏寺里黄杨树，顶圆于笠根如柱。出土环生分六枝，婆娑满院浓阴护。黄杨厄闰古来言，历年不知几何数。古时兹物见已稀，实为匠石所惊顾。相传寺建崇祯时，自明迄清代又移。二百七十有馀岁，星霜阅久雨露滋。饱吸清英蠢亦灵，忽闻院树成妖精。紫荆花与梨杨伙，遁入人家幻人形。东邻有婢年十九，喜见花开扳在手。归家一病睡沉迷，为男子言假诸口。谓侬今朝辱卿爱，因缘合了前生债。红娘子与紫秀才，况乃容华真绝代。自是而后暮复朝，狎居两友相招邀。问友者谁黎杨是，唯杨视黎度更高。来往不时恣淫嬲，理遣情喻浑不晓。何物鬼子忒狂颠，至是翻动邻翁恼。邻翁矫矫性刚烈，强再容之容不得。赫然一怒发雷霆，斫以斧斤怪乃绝。斯时黄杨宜并祸，治以株连不为过。赖有山僧善护持，一言存古免伊坐。咄咄！造物生才本最难，锄同萧艾实可叹。黄杨黄杨今可宝，愿共孔明庙前柏同老。
夜与友人坐话二首·其一
作者：郭临江
朝代：清
体裁：七言绝句

捷足人登要路津，青毡坐困竟何因？穷途多少英雄泪，只向灯前问故人。
夜与友人坐话二首·其二
作者：郭临江
朝代：清
体裁：七言绝句

君今锐意取功名，我亦着鞭欲步程。未审金戈铁马地，几时白面识书生？
夜读唐人诗
作者：郭临江
朝代：清
体裁：五言律诗

恶态羞时辈，新诗爱古人。相看聊避俗，对坐亦忘贫。疏懒无它事，清闲寄此身。寒窗时秉烛，风味得深醇。
守岁
作者：郭临江
朝代：清
体裁：五言律诗

爆竹千家静，灯花一朵鲜。寒窗人夜坐，冷帐客孤眠。父老谈家事，儿童索岁钱。新茶煎活火，把盏叙长篇。
客至
作者：郭临江
朝代：清
体裁：古风

一犬吠柴门，惊传有客至。客从远方来，蘅芳为我遗。儿童见客欢，展转独忧思。囊中无一钱，盘餐何所备？
宿东乡田家
作者：郭临江
朝代：清
体裁：古风

落照满西山，途远日将暮。前后无所归，今夜投何处？遥见红树林，中有人家住。怡然戒仆夫，行行此中去。门前蟋蟀天，村外牛羊路。主人见我来，笑语乐相顾。杯酌为我陈，盘餐为我具。一醉竟颓然，卧醒不知曙。
寒食
作者：郭临江
朝代：清
体裁：七言绝句

日迟风暖艳阳天，寒食家家说禁烟。焚死绵阳缘底事，至今犹自受人怜。
封蕴卿《琼花馆诗集》题词·其一
作者：郭临江
朝代：清
体裁：七言律诗

闲居赋就锦连篇，戛玉敲金字字妍。漫诩微之才绝世，从知白也思皆仙。灯昏夜静芭蕉雨，户掩山深薜荔烟。璀璨琼花开不尽，知君培养几经年。
封蕴卿《琼花馆诗集》题词·其三
作者：郭临江
朝代：清
体裁：七言律诗

苔岑久自惬幽芳，不独风骚许擅场。晋士群知狂阮籍，齐人谁解孝匡章。品从奇处疵偏集，德到修时谤转伤。勉矣先生敦所好，是非毁誉亦何常。
封蕴卿《琼花馆诗集》题词·其二
作者：郭临江
朝代：清
体裁：七言律诗

萧斋寂处绿阴深，把卷焚香细玩吟。兰芷时存公子度，操琴偶露美人心。愁抒平子悲何极，恨写文通味耐寻。流水高山君别调，强为相论愧知音。
封蕴卿《琼花馆诗集》题词·其四
作者：郭临江
朝代：清
体裁：七言律诗

学书学剑两无成，潦倒穷途愧我生。纵亦有言安足重，倘然无识定相轻。弦歌敢负苍生望，夷惠虚收处士声。里曲巴讴聊赠答，君原少小已诗鸣。
将赴秋闱有作二首·其一
作者：郭临江
朝代：清
体裁：七言绝句

诗书礼乐旧家风，世守相因未异同。料得此行当不负，幽光积累百年中。
将赴秋闱有作二首·其二
作者：郭临江
朝代：清
体裁：七言绝句

面壁功夫志励坚，伐毛洗髓几经年。金丹若许换凡骨，应证蓬莱第一仙。
山居杂咏·其一
作者：郭临江
朝代：清
体裁：五言绝句

山居无个事，竟日掩柴扉。小院无人至，苍苔点地肥。
山居杂咏·其七
作者：郭临江
朝代：清
体裁：五言绝句

绿绕门前水，青排户后山。家居城市外，人在画图间。
山居杂咏·其三
作者：郭临江
朝代：清
体裁：五言绝句

醉卧床头酒，狂歌座上琴。赏心随所遇，世事不须侵。
山居杂咏·其二
作者：郭临江
朝代：清
体裁：五言绝句

闲中常觅句，静里每探书。自得天然趣，休休乐有馀。
山居杂咏·其五
作者：郭临江
朝代：清
体裁：五言绝句

笙簧晨听鸟，鼓吹夜鸣蛙。自笑山人宅，都如宰相家。
山居杂咏·其八
作者：郭临江
朝代：清
体裁：五言绝句

远爱东山志，高希北海踪。烟霞供啸傲，天地豁心胸。
山居杂咏·其六
作者：郭临江
朝代：清
体裁：五言绝句

佛性虽常寂，仙心只自清。白云深处卧，即此学长生。
山居杂咏·其四
作者：郭临江
朝代：清
体裁：五言绝句

园中曾种树，庭畔亦栽花。野处无经济，因之度岁华。
崇之座间与诸社友诗战纪兴
作者：郭临江
朝代：清
体裁：古风

南州高士订诗盟，琼筵夜启会群英。明月光中挥大斗，一时会者尽知名。叔度汪汪饶雅量，淆之不浊澄不清。贡助一言经万世，龙子信是古贤人。爽我襟怀风淡荡，骇人闻听雷喧轰。自顾却笑南郭子，滥竽也向此中行。颓然肆饮不知醉，还道举世不我醒。感慨悲歌壶欲碎，高谈雄辩座皆惊。主人对此心豪极，檄飞一纸出书城。具言今与群英会，不可不谈纸上兵。词坛诸君各树帜，笔锋曷为扫纵横。军符一出如律令，畴甘萎靡谢不能。君子不战战思胜，出奇运计各经营。黯黯旌旗谁动色？沉沉角鼓不闻声。须臾竞报将军帐，凯歌处处大功成。露布传来功尽伟，捷书献到捷皆新。此时主人欢何似，昆仑夺倒夜三更。吁嗟乎白战文场一戏耳，似此亦复孰与争？倘得贾其馀勇用斯世，将见区区天下金戈铁马何足平！
悼凤
作者：郭临江
朝代：清
体裁：古风

凤兮，凤兮，亦何德之衰耶！非时不出，今之出，尚非时耶？谓尔不幸，尔不已名震京师耶？南凤北龙之誉，岂无因而致之耶？师傅异赏，状元问业，是宁不足奇？又况赫赫督帅倾心友事，招之而惟恐不来耶？有凤在门，门亦增辉。今若此，吾道其安归耶？凤兮，凤兮，吾为尔羡。文采风流，声飞艺苑；凤兮，凤兮，吾为尔惜。难得遭逢，尔乃易失！友教半生，英才有几？尔且如斯，况其馀子？荒斋秋冷，老泪纵横。掷笔一叹，凤乃虚生！呜呼噫嘻，何不来仪，而岐凤已鸣！
拟白头吟
作者：郭临江
朝代：清
体裁：古风

兔丝与女萝，绸缪相依附。一色何青青，春秋不改度。相彼双飞鸟，巢在连枝树。饮啄自相呼，患难亦相顾。岂无罾缴加，弋者无足虑。人生妇与夫，宁不如斯数？胡为心不同，尔我各一趣。我自故夫思，尔乃新人慕；尔自慕尔新，我还思我故。
春日过刘子云赠以兰
作者：郭临江
朝代：清
体裁：七言律诗

身闲庭立久徘徊，随着东风踏砌苔。野径喜看春色至，山斋慵候故人来。门前流水桃花放，架上残书竹简开。会辄论文君苦学，草兰相赠愧无才。
柬邓雨香八首·其一
作者：郭临江
朝代：清
体裁：七言律诗

渭城一唱忽经年，想望相思如地天。过去关津犹忆否？别来花柳又依然。黔山洱海千重路，楚水巴山万里船。怅望树云怀公也，聊凭数语寄诗笺。
柬邓雨香八首·其七
作者：郭临江
朝代：清
体裁：七言律诗

与君交谊本神存，伯仲埙篪俨弟昆。饮到醇醪心自醉，披来绵纩意尚温。吾翁已即若翁事，尔母原如我母尊。返已徒滋心内愧，它时何以见都门？
柬邓雨香八首·其三
作者：郭临江
朝代：清
体裁：七言律诗

文章鏖战冷秋闱，怏怏归来静掩扉。骥足未伸仍素履，鳌头欲点误朱衣。诗书偃蹇生涯拙，家世萧条活计微。近得虚声传处士，衡茅独此觉光辉。
柬邓雨香八首·其二
作者：郭临江
朝代：清
体裁：七言律诗

金兰臭味自同盟，流水高山慰此生。贫富相资如管鲍，功名共奋效良平。杯倾北海邀长夜，烛剪西窗话短更。一别至今孤寂甚，空山卧听鸟嘤嘤。
柬邓雨香八首·其五
作者：郭临江
朝代：清
体裁：七言律诗

孤城久困恶烟烽，欲济时艰世未容。贾谊上书空太息，苏秦游说自横纵。迂疏效寡羞儒士，畎亩荒多悼老农。安得崤函增百二，寇来只遣一丸封。
柬邓雨香八首·其八
作者：郭临江
朝代：清
体裁：七言律诗

闻道携家欲异乡，离愁别恨两茫茫。无穷心事诗千首，不尽衷情纸一张。伯玉近为知寡过，嗣宗故态本多狂。寒暄此后凭谁问，珍重音书莫漫忘。
柬邓雨香八首·其六
作者：郭临江
朝代：清
体裁：七言律诗

衣食因人事远游，途穷路阻又归休。青毡未暖先生席，白刃几遭巨盗矛。旅况凄凉三月晚，旌旗惨淡万峰秋。回头却忆前头事，穷士无归涕泗流。
柬邓雨香八首·其四
作者：郭临江
朝代：清
体裁：七言律诗

四乡骚扰动干戈，豕突狼奔可奈何？未必人皆蛙善怒，无如政并虎同苛。心关世道怀空感，目击民生泪暗沱。保障一方凭此郡，待谁谈笑解风波？
毕祉堂方伯求晴志喜
作者：郭临江
朝代：清
体裁：古风

久晴不雨人苦晴，久雨不晴人苦雨。祁寒暑雨两怨咨，天公难将人事补。昨日信步亩南东，偶然闲话遇山农。为有近日天作雨，禾麻菽麦伤我功。高者犹难当此连绵不绝之糜烂，下者何克当此泛滥不平之折冲？可怜食者民之天，谁将此意告苍穹。方伯分符适兹郡，保障同资亿万姓。目击时艰更念之，乃与有众虔请命。六事自陈皆自责，商林祷雨同一辙。果然积诚能感通，扶桑朝曜日曈昽。日曈昽，人心喜，行者歌，病者起。呜呼始信我公大力可回天，固不徒“苍生霖雨”见安全。
渔翁二首·其一
作者：郭临江
朝代：清
体裁：七言绝句

桃花夹岸柳盈溪，一叶扁舟望欲迷。只为逃秦谙路径，年年风雨板桥西。
渔翁二首·其二
作者：郭临江
朝代：清
体裁：七言绝句

青蓑绿笠旧生涯，鸥鹭无心自一家。水底鱼肥樽酒美，偏他尘世爱纷华。
游云台山诗二首·其一
作者：郭临江
朝代：清
体裁：七言律诗

云台山寺上凌云，隐约亭林露几分。环抱人家联树影，迂回鸟道贴苔纹。地偏尽可积尘俗，景好尤宜对晚曛。独奈驿途名利客，往来车马忒纷纭。
游云台山诗二首·其二
作者：郭临江
朝代：清
体裁：七言律诗

解组归来径就荒，游踪每寄白云乡。及时行乐浑忘老，选胜同登且欲狂。到眼河山分变幻，关心风月有评章。长歌莫起西山石，搔首苍苍醉一场。
游将军山诗六首·其一
作者：郭临江
朝代：清
体裁：七言绝句

避世人原只爱山，每逢佳胜便追攀。重阳雨负登高日，岂有乐乐尚未闲？
游将军山诗六首·其三
作者：郭临江
朝代：清
体裁：七言绝句

琴弦不具酒无樽，独挈僧雏到寺门。远识此山荒落甚，宿贯还下白旗屯。
游将军山诗六首·其二
作者：郭临江
朝代：清
体裁：七言绝句

层楼掩映绿荫浓，古木周遮见远峰。历尽石梯三百六，变烟舒啸老犹龙。
游将军山诗六首·其五
作者：郭临江
朝代：清
体裁：七言绝句

□□小儿狡狯多，烟云弹指怅云何？谁欲冷具旁观眼，石林坦踞笑阿罗。
游将军山诗六首·其六
作者：郭临江
朝代：清
体裁：七言绝句

溷迹尘嚣一往深，白云出岫本无心。鸿泥一著仍飞去，浩浩天空何处寻？
游将军山诗六首·其四
作者：郭临江
朝代：清
体裁：七言绝句

堡场留寓两经年，得遂看山亦有缘。乘兴而来兴尽返，绝无沾滞亦飞仙。
游扶风山寺偶成
作者：郭临江
朝代：清
体裁：古风

郁郁万株松，森森千树柏。闲游至螺峰，螺峰真秀绝。山深俗障空，地远尘嚣隔。曲径而通幽，有室愈精洁。图书妙古人，题咏多遗迹。屏开草色清，窗映苔岑碧。金筑地低窳，过夏犹炎热。嘉客两三人，相邀聊共适。俯仰于其中，陶然殊自悦。爽气扑眉清，凉风生面彻。
漂母
作者：郭临江
朝代：清
体裁：古风

淮阴未遇时，江干自垂钓。英雄溷泥途，富贵孰相料？漂母彼何人，巨眼独光照。一饭进王孙，千秋成绝调。
田家
作者：郭临江
朝代：清
体裁：古风

墙下数株桑，宅边数亩田。勤力事其中，衣食皆资焉。不识珍馐美，不知绮罗鲜。相安惟浑朴，俯仰趣幽然。嗟予罹尘网，俗愿苦相煎。安得入此中，逍遥不计年。
田家
作者：郭临江
朝代：清
体裁：五言律诗

茅屋深山里，寂寞两三家。绿树连村合，青苔绕径斜。人都忘晋魏，事只是桑麻。伫望心何逸，桃源欲问槎。
白雪联吟
作者：郭临江
朝代：清
体裁：五言排律

楼外天初雪，登楼豁远观。迎人姿似玉，照我骨皆珊。影自交加碎，光何皎洁宽？鹅飞毛片片，鳞散甲漫漫。琼屑林中密，银云树杪攒。声惊敲竹瓦，色喜映花栏。左右山都冷，西东水尚湍。苍横烟漠漠，朗讶月团团。半失峰回势，全遮野烧瘢。岩腰悬崱屴，石角露巉岏。鸿爪前溪认，驴蹄别径看。樵夫肩瑟缩，藜叟足蹒跚。水面谁撑艇？江头独把竿。梅探和靖宅，芦压子陵滩。结约桥游灞，幽居谷隐盘。珠玑生咳唾，戛击助琅玕。座想貂裘拥，衣嫌鹤氅单。茶烹红火活，酒中碧筒干。兴雅须浮白，诗成定转丹。赏休今夕易，胜继古人难。入剡曾思戴，流潮合忆韩。清才怜谢女，高卧有袁安。程帐三更立，苏卿十载餐。兔园方赋就，萤案更喜摊。玉朗人思楷，霜添鬓上潘。边风吹塞草，片梦怨楼兰。丙舍炉同暖，寅窗话共欢。斯庐容啸傲，尽日且盘桓。白战情愈苦，青衿味太酸。风流宁有故？感喟竟无端。抗志希天爵，卑躬陋显官。溺饥怀禹稷，富贵鄙邯郸。尹固轻千驷，回还重一箪。质芜葑菲弃，根效柏松蟠。跌宕胸藏甲，豪狂顶脱冠。穷途悲季子，霸业笑阿瞒。幻想真如此，浮华等这般。壑丘权屈蠖，台署待栖鸾。腾跃三霄接，扶摇万里抟。席珍终待聘，城壁固应完。放浪忘形体，清言见肺肝。淋漓随笔洒，次第漫琴弹。梁父吟堪续，阳春和未残。倾心聊对吐，抚髀费长叹。雉雊时初变，驹过岁已阑。递更翻一局，迭逝惜双丸。宇宙尘俱扫，乾坤夜不寒。良辰兼美景，叠嶂又层峦。马倚才非速，蝉联力岂殚？丰年欲兆瑞，雅颂纪骚坛。
相士
作者：郭临江
朝代：清
体裁：古风

留侯汉代师，貌乃类妇人。晋公唐时辅，丹青难写真。志士重心术，骨皮安所论。邈矣九方皋，风鉴独绝论。牝牡骊黄外，能将妙义伸。斯人未可作，相赏孰风尘。骅骝困盐车，虞阪徒哀呻。昨日逢相士，谓我善丰神。富贵将利达，不久贱与贫。嗟嗟俗子目，所见固云云。岂知予所宝，尚非君所珍。
秋夜偕诸友会谈徐氏崇之品香斋纪闻
作者：郭临江
朝代：清
体裁：古风

豪情逸兴两洋洋，踏月闲游到品香。品香居士殊贤甚，名流硕彦会一堂。抵掌相与谈经济，倾心或与计行藏。善辩或偕仪与衍，清言或类老与庄。座有坡公善说鬼，怪诞荒唐何亹亹。妄言妄听两无嫌，荡涤尘怀清似水。狂谈忽及剑中仙，神奇幻变更超然。玩弄奸雄股掌上，摧折王公几席前。援人患难如援溺，解人急苦犹解悬。多少利欲熏心客，堕其术中尽倒颠。为言当年尚书某，虎嗜狼贪古未有。营逐只图饱橐囊，济施那解出升斗。美玉明珠满载归，苍生瘦尽此公肥。有馀不足原天道，挹彼注兹持与谁？剑仙之仙仙而侠，权熏势灼难相压。为将公愤报斯人，踪迹竟与潜相蹑。洞庭月照波如练，此夕停舟湘水面。忽然舟际耀红光，万两黄金都不见。吁嗟乎！君可欺兮民可愚，此辈目中一世无。我闻斯言犹恨恨，彼何如人兮何弗与之要头颅！
秋斋雨夜
作者：郭临江
朝代：清
体裁：五言律诗

萧斋秋雨夜，秋思一番新。漏滴书轻湿，寒侵梦不成。水流今夕意，虫语故乡情。料得篱边菊，蒙蒙吐玉英。
秋月
作者：郭临江
朝代：清
体裁：七言律诗

星汉沉沉夜气遒，团圞捧出一天秋。乾坤有韵冰壶朗，江海无声玉镜流。爽我襟怀殊落落，宜人况味足悠悠。霓裳会咏清虚府，乘兴须登最上头。
自励书诸座隅
作者：郭临江
朝代：清
体裁：七言绝句

志士从来重守操，名流自古多磨炼。尽教雪冷与霜严，松柏之心终不变。
苦雨
作者：郭临江
朝代：清
体裁：七言律诗

骤雨连绵昼接宵，山居野寺静无聊。四围山色横秋气，万里江声送晚潮。屋漏滴时频梦警，墙颓坏处几魂消。勃然亦有田中稻，独此差堪慰寂寥。
西郊野碑
作者：郭临江
朝代：清
体裁：古风

郡城之外西复西，荒烟蔓草冢累累。尘封土积不知数，安能一一动人思。中有一碑独觉异，姓字不勒勒以诗。凄音苦雨何为作，悲同子夏哭其儿。夜深磷火照闪烁，日久蜗涎染迷离。樵夫牧竖来往熟，不逢识者孰知之？封徐二君殊好事，闲行郊野探秘奇。得之蓬枳蒿棘内，怆然相对益嗟咨。归而为之纪其事，冠以小序发以词。更约同人相题咏，不才何以为君题？我思茫茫世宙广无际，遥遥今古浩无期。人事于中遗落者，不可收拾宁独兹？岣嵝山中称神物，风雷呵护鬼扶持。不有名流为探访，荒忽且以贡其疑。笔墨有灵纵不朽，盛德丰功始足垂。似此区区一断碣，其不足道亦卑卑。不谓二君相表出，竟亦阐显及幽微。嗟夫人生在斯世，知己之贵固如斯。吾侪抱异甘伏处，讵能炫耀以干时？旁求不复至天下，士之不遇可胜悲。二君用心何其大，憾事欲将天地弥。安得如君千百辈，相与穷搜博采直令沧海无珠遗。
观书有感
作者：郭临江
朝代：清
体裁：七言律诗

仔肩天下秀才时，文正先生是我师。欢戚不因贫富改，忧乐总与后先宜。十年荠粥长山寺，一路功名圣德诗。旷古遥遥深向往，空令读诵仰丰仪。
观音山寺佛堂题额及联语
作者：郭临江
朝代：清
体裁：联

洞外只烟云，悟得花香即是佛；山中无甲子，听来落叶乃知秋。
观音山摩崖题句·其一
作者：郭临江
朝代：清
体裁：七言绝句

层峦叠翠走弯环，隔绝尘氛是此山。酷暑炎蒸浑忘去，御风列子亦仙顽。
观音山摩崖题句·其二
作者：郭临江
朝代：清
体裁：七言绝句

七十馀年见此身，更从石上话前因。我今来此非无意，为访栖霞得道人。
读《大学衍义》题后
作者：郭临江
朝代：清
体裁：七言律诗

处士良臣其道同，吾人好用读书功。匡居果裕伊周业，当路应羞管晏雄。号尽风流空浪子，学成迂腐岂名公？西山衍义琼山续，读罢休教谊独隆。
读《归去来词》题后
作者：郭临江
朝代：清
体裁：七言律诗

懒向督邮事折腰，归来一咏思迢迢。田园自足生平乐，轩冕何容意气消。菊种篱前从雨洗，柳栽门外任风摇。去留付与无心物，靖节先生志本超。
遣怀
作者：郭临江
朝代：清
体裁：七言律诗

滔滔世道欲何之？经济文章总未宜。放眼懒观尘世事，开篇学制古人诗。园林小隐蓬蒿里，丘壑权耽少壮时。敢以吾身甘自弃，养道持晦即纯熙。
闺兴
作者：郭临江
朝代：清
体裁：古风

春气正煦和，春光复灿烂。万卉逐春风，红紫都开遍。百五际良辰，出游趋芳甸。玉人在深闺，时物惊变换。孰与话呢喃，只有梁间燕。以此动闲愁，眉蹙鬓丝乱。不笑亦不言，抚膺长浩叹。嗟尔远行人，迢迢隔云汉。
除夕偶感
作者：郭临江
朝代：清
体裁：七言律诗

青阳纬转岁云除，廿数光阴度恨虚。淡泊犹然甘蔬水，经纶枉自裕茅庐。途穷坐困一枝笔，学浅空堆万卷书。壮岁韶华能几再，春风于我意何如？
雪夜不寐枕上作
作者：郭临江
朝代：清
体裁：五言律诗

冻雨檐端溜，寒灯室内光。有怀随白水，无梦到黄梁。才短知音少，心闲琢句忙。乱山残雪夜，高卧亦龙岗。
雪夜围炉
作者：郭临江
朝代：清
体裁：五言律诗

壁间灯影碧，炉内火光红。人坐三更雪，天飘一夜风。畦原劳更治，技小试冬烘。遥忆空山外，梅开玉几丛？
雪晨
作者：郭临江
朝代：清
体裁：五言律诗

面面银山里，衡茅雪压庐。柴门人到处，纸帐梦回初。貌古诗魂瘦，形忘礼数疏。梅花高格好，相赏意何如？